Lebih ramai ibu bapa langgar SOP sekolah berbanding murid

Ketika Putrajaya mengumumkan sesi persekolahan secara bersemuka akan dilaksanakan semula secara bertahap dari 1 Mac lalu, kebimbangan angka jangkitan Covid-19 meningkat secara mendadak ketika ia masih mencatat empat digit turut dibangkitkan sekiranya kepatuhan terhadap prosedur operasi standard (SOP) diamalkan sambil lewa.Setelah dua minggu para pelajar kembali masuk ke kelas mereka, kepatuhan SOP dilihat semakin berkurangan – namun bukan pelajar yang tidak patuh.Sebaliknya, ibu bapa pelajar yang didapati tidak mematuhinya berbanding anak-anak mereka.Kesatuan perkhidmatan perguruan kebangsaan Semenanjung Malaysia (NUTP) berkata pihaknya menerima banyak aduan mengenai kedegilan ibu bapa yang tidak mengendahkan SOP dalam penjagaan jarak sebagai langkah mengelakkan jangkitan wabak itu.Setiausaha Agung NUTP Harry Tan Huat Hock berkata pihaknya menerima aduan melibatkan pelanggaran SOP oleh kumpulan ibu bapa yang berkerumum di depan pagar semasa mereka mengambil anak dari sekolah“Disebabkan insiden itu berlaku di luar pagar sekolah, ia sudah menjadi di luar kuasa guru-guru. Oleh itu, disarankan untuk pihak polis dapat membuat rondaan bagi memantau perkara ini,” kata Harry kepada MalaysiaNow.Selepas ditutup sekian lama akibat peningkatan kes jangkitan Covid-19 yang secara konsisten berjumlah empat angka sejak Disember lalu, murid pra sekolah dan sekolah rendah dibenarkan kembali ke sekolah bermula 1 Mac.Bagi murid sekolah menengah, sekolah akan bermula pada 4 April kecuali murid Tingkatan 5 yang akan memulakan sekolah pada 8 Mac.Keluhan serupa diluahkan oleh guru Sekolah Kebangsaan Pilin di Rembau, Negeri Sembilan, Nurul Mazlina Mohd Din yang mengharapkan agar ibu bapa dapat memberi kerjasama sepenunya dengan pihak sekolah.“Dari pemerhatian pihak sekolah sepanjang dua minggu, ada antara ibu bapa merasakan SOP terlalu menyusahkan,” katanya kepada MalaysiaNow.“Berlaku sedikit salah faham di antara ibu bapa dan pengurusan sekolah apabila proses penyuraian antara waktu sekolah pagi dan sekolah agama di waktu petang.”Mazlina bagaimanapun berusaha untuk mencapai kata sepakat agar ibu bapa dan murid masih dapat mematuhi SOP yang ditetapkan.Menurut Mazlina, penjarakan fizikal melibatkan pelajar sekolah rendah masih sukar dilakukan khususnya melibatkan murid tahun 1.Murid patuhi SOP dalam sekolahHaryati Karim yang menghantar anaknya, Nur Hannah Hazrel Ezriq di Sekolah Kebangsaan Bukit Jalil, Kuala Lmpur berkata, pematuhan SOP murid sewaktu berada dalam sekolah secara umumnya masih baik.“Rata-rata pelajar patuh dengan arahan guru untuk memakai pelitup muka, sanitasi tangan dan menjaga jarak di dalam kawasan sekolah tetapi apabila pulang perkara itu sudah tidak diamalkan lagi lebih-lebih lagi sewaktu bermain dengan rakan-rakan.“Anak juga tiada rungutan untuk patuh dengan SOP kerana berasa teruja dapat pergi ke sekolah setelah sekian lama bercuti.“Sebagai ibu saya sentiasa memastikan Hannah lengkap memakai pelitup muka, membawa sanitasi tangan sewaktu berada di sekolah,” katanya yang turut menghargai guru yang berusaha melakukan persediaan terbaik memeriksa suhu pelajar dan mengasingkan murid-murid supaya tidak bertembung atau bersesak di dalam sekolah.Disebabkan itu kerjasama antara guru dan ibu bapa adalah penting agar para pelajar dapat meneruskan sesi pembelajaran secara fizikal dan tidak lagi bergantung dengan pembelajaran dan pengajaran di rumah (PdPR).Mohd Kamil Abdul Latiff yang mewakili persatuan ibu bapa dan guru (PIBG) Sekolah Kebangsaan Kementah, Kuala Lumpur memandang serius terhadap pematuhan SOP pelajar di dalam kawasan sekolah.Perkara tersebut diberi penekanan buat pelajar tahun 1 dan tahun 2 memandangkan kedua-dua masih baru dengan persekitaran pembelajaran di sekolah.“Sejak Mac tahun lalu sesi persekolahan ditutup dan masyarakat mula diperkenalkan dengan norma baru iaitu PdPR, memakaian pelitup muka dan penggunaan sanitasi tangan.“Banyak yang kita pelajari daripada fenomena covid ini khususnya dalam aspek pemeliharaan kesihatan dan juga pematuhan budaya bermasyarakat.“Oleh itu hampir setahun kita mengamalkan gaya hidup sebegitu dan boleh dikatakan 100% pelajar patuh kepada arahan,” kata Kamil yang juga seorang anggota tentera berpangkat kolonel.


Bekas peguam negara buat laporan polis terhadap bekas peguam negara

Bekas peguam negara, Mohamed Apandi Ali membuat laporan polis terhadap Tommy Thomas berhubung dakwaan memfitnahnya menerusi buku berjudul “My Story: Justice in the Wilderness”.Apandi bersama peguamnya Baljit Singh tampil membuat laporan itu di Ibu Pejabat Polis Daerah Sentul pada 2.15 petang tadi.Dalam laporan polis itu, Apandi menyatakan buku tersebut secara amnya mengandungi tuduhan dan tohmahan yang tidak berasas sama sekali terhadapnya.“Lebih teruk daripada itu, saya menyatakan kandungan buku tersebut mengandungi fitnah jenayah terhadap saya terutamanya dalam muka surat 199.“Saya percaya fitnah jenayah adalah kesalahan yang boleh dihukum di bawah Seksyen 500 Kanun Keseksaan,” menurut salinan laporan polis tersebut.Apandi mendakwa, buku itu juga mendedahkan perkara-perkara sulit yang tertakluk kepada undang-undang kerahsiaan negara.Dalam pada itu, menerusi satu kenyataan kepada media susulan laporan polis tersebut, Apandi berkata tujuan beliau membuat laporan polis adalah untuk memastikan semua pihak yang dianiaya, difitnah dan dihina dalam buku itu mendapat keadilan.“Ini adalah terutamanya untuk pegawai-pegawai perundangan di dalam jabatan peguam negara yang sedang berada dalam dilema di mana mereka mahu membela diri tetapi ini bermaksud mereka terpaksa juga melawan bekas ketua mereka,” katanya.Polis Selangor pada Rabu membuka kertas siasatan terhadap Thomas atas dakwaan memfitnah.Kertas siasatan kes berkenaan dibuka selepas polis menerima laporan daripada bekas pegawai kanan jabatan peguam negara, Mohamad Hanafiah Zakaria pada Selasa.Hanafiah dalam laporan polisnya mendakwa dalam buku itu, Thomas memfitnah dan memburukkan imejnya ketika beliau masih bertugas sebagai seorang pegawai kanan kerajaan.


94.9% dewasa, 74% populasi lengkap divaksinasi

24,165,940 individu atau 94.9% populasi dewasa di seluruh negara lengkap divaksinasi setakat semalam.Sementara itu, 25,431,328 atau 97.6% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Bagi populasi keseluruhan, 74% telah menerima vaksinasi lengkap dan 77.9% lagi telah menerima sekurang-kurangnya satu dos vaksin termasuk suntikan tunggal vaksin CanSino.Sejumlah 147,242 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 49,581,855.Kelantan dan Sabah kekal berada di bawah kadar 80% vaksinasi bagi dewasa masing-masing 78.2% dan 72.7%.


BBC gesa kakitangan padam aplikasi TikTok, bimbang data disalah guna

BBC berkata bahawa syarikat itu sudah memberitahu kakitangan untuk memadam aplikasi video milik China TikTok melainkan ia diperlukan atas urusan perniagaan, dengan institusi Barat semakin mengambil sikap lebih keras terhadap kebimbangan pengumpulan data.
Gergasi penyiaran Britain itu melaporkan bahawa ia menghantar mesej kepada kakitangan pada Ahad berkata: "Kami tidak mengesyorkan anda memasang TikTok pada peranti korporat BBC melainkan ada sebab perniagaan yang wajar.
"Jika anda tidak memerlukan TikTok atas urusan perniagaan, TikTok harus dipadamkan," tambahnya.
Pihak berkuasa Barat mengambil pendekatan tegas terhadap aplikasi itu, yang dimiliki oleh firma ByteDance, memetik kebimbangan bahawa data pengguna boleh digunakan atau disalahgunakan oleh pegawai China.
UK pada Khamis mengumumkan larangan keselamatan TikTok pada peranti kerajaan, selaras dengan tindakan Kesatuan Eropah dan Amerika Syarikat (AS).
BBC memberitahu AFP pada Isnin bahawa ia "mengambil berat soal keselamatan sistem, data dan orang kami dengan sangat serius".
Ia menambah bahawa walaupun penggunaan TikTok pada peranti korporatnya masih dibenarkan untuk tujuan editorial dan pemasaran, "kami akan terus memantau dan menilai keadaan".
Penyiar tersebut melancarkan berbilang halaman pada aplikasi itu kerana ia cuba menjangkau pengguna baharu, dan akaun rasminya mempunyai 4.4 juta pengikut.
ByteDance berulang kali menegaskan bahawa syarikat itu tidak menyimpan data di China atau berkongsinya dengan Beijing.


Kes harian turun ke paras 2,200 jangkitan, 3 lagi terkorban

2,256 kes baru Covid-19 direkodkan semalam menjadikan jumlah keseluruhan sebanyak 4,877,387 kes.
Sebanyak 1,363 pesakit turut dilaporkan sembuh, menjadikan jumlah keseluruhan kes sembuh sebanyak 4,814,421.
Ketika ini, 26,526 kes aktif direkodkan di mana 25,425 atau 95.8% daripadanya menjalani kuarantin kendiri.
Tiada pesakit di pusat kuarantin sementara dan 1,054 (4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 47 kes dan 17 daripadanya memerlukan bantuan alat pernafasan.
Tiga lagi kematian dilaporkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,440 orang.


82 kes baru Covid-19, Sabah kekal tertinggi

Jumlah kes baru Covid-19 dalam tempoh 24 jam lepas di negara ini masih pada dua angka, iaitu 82 kes dengan Sabah kekal mencatatkan jumlah tertinggi sebanyak 60 kes.Ketua Pengarah Kesihatan Dr Noor Hisham Abdullah berkata kes baru berkenaan yang merangkumi 72 jangkitan tempatan dan 10 kes import menjadikan jumlah kumulatif terkini sebanyak 10,358.Bagi penularan tempatan, beliau berkata jangkitan melibatkan 60 rakyat tempatan dan 12 warga asing.“Kes di Sabah membabitkan 41 kes daripada Kluster Benteng LD (Lahad Datu), selain masing-masing enam kes bagi Kluster Pulau dan Kluster Selamat; lima daripada Kluster Bangau-Bangau (kluster baharu) serta masing-masing satu kes saringan komuniti dan kes saringan rujukan ke Hospital Queen Elizabeth,” katanya pada sidang media perkembangan Covid-19 di Kementerian Kesihatan (KKM) hari ini.Beliau berkata jumlah kes aktif dengan kebolehjangkitan pada masa ini ialah sebanyak 665 kes.Dr Noor Hisham berkata terdapat 10 kes di Kedah merangkumi sembilan daripada Kluster Sungai serta satu kes saringan di kawasan Perintah Kawalan Pergerakan Diperketatkan (PKPD) secara pentadbiran di Kota Setar.Selain itu, turut direkodkan masing-masing satu kes saringan praprosedur di sebuah pusat perubatan di Selangor dan kes saringan bergejala di Hospital Umum Sarawak, katanya.Beliau berkata kes import pula membabitkan sembilan individu yang pulang dari India dan satu dari Indonesia.Dr Noor Hisham berkata jumlah kes pulih pula meningkat kepada tiga angka dengan 168 individu, menjadikan jumlah kumulatif pulih sepenuhnya kini 9,563 kes atau 92.3 peratus daripada jumlah keseluruhan kes.“Tiada kematian baru direkodkan, jumlah maut kekal 130 kes. Pada masa ini terdapat sembilan kes dirawat di unit rawatan rapi dengan dua daripadanya memerlukan bantuan pernafasan,” katanya.


Kisah Kak Ma: Isteri, ibu dan bekas pengedar dadah ‘sensasi’ Kelantan

Pada pagi Jumaat, Kak Ma yang berusia 65 tahun, baru selesai melawat pusara ibu bapanya di pekan Rantau Panjang, Kelantan.Itu sudah menjadi rutinnya sejak lebih sedekad lalu.Selepas itu, dia duduk di pondok luar kawasan perkuburan memerhati penduduk setempat yang sibuk memulakan hari masing-masing.Ada ketika, beberapa rakan-rakannya bertegur sapa dan berbual panjang.Jika dilihat pada masa kasar, Kak Ma atau nama sebenarnya Norma Mohamad tiada bezanya dengan wanita warga emas yang lain.Tapi, tiada siapa yang tahu, Kak Ma pernah menjadi nama yang penuh sensasi dan “panas” pada suatu ketika dahulu.Kak Ma sememangnya bukan wanita yang biasa-biasa.Dia adalah bekas pengedar dadah yang dikenali dan dikehendaki oleh pihak berkuasa tempatan dan selatan Thai sekitar tahun 70-an dan 80-an.Menceritakan kisahnya Kak Ma berkata semuanya bermula apabila suaminya menjadi penagih selepas tiga tahun berkahwin.Kak Ma menyifatkan suaminya yang tidak mempunyai perangai buruk sebelum itu dan mula berubah selepas mengambil bahan terlarang.Di peringkat awal, suaminya hanya membeli untuk kegunaan sendiri.Lama kelamaan, dia mula menjual dan mengedar kepada rakan-rakan penagih yang lain di Golok, Thailand.Kak Ma berkahwin dengan suaminya yang mempunyai kewarganegaraan Thailand dan menetap di situ.“Jual pun untuk makan sendiri. Ada lima, jual tiga. Dua tu suami punya. Harga masa tu pun murah. Jual dalam 30 bath, RM3 duit Malaysia.“Masa tu, tak ada barang (dadah) pelik-pelik macam sekarang. Dulu ada macam ganja sahaja,” katanya kepada MalaysiaNow.Menurut Kak Ma dadah tersebut dimasukkan dalam penyedut minuman kemudian dipotong kepada beberapa bahagian menjadi pendek dan kecil sebelum dijual.Tidak lama selepas itu, suaminya turut meminta Kak Ma membantunya menjual dan mengedar dadah.Bagaimanapun, kata Kak Ma, dia menjalankan kegiatan itu hanya di Thailand.“Tak pernah jual kat alik sini (Malaysia). Tak pernah. Sini bersih.“Saya tolong dia jual kat sana sahaja. Jual pun untuk makan sendiri. Beza dengan sekarang, budak-budak sekarang jual sebab nak kaya. Kita dulu jual sebab nak buat makan,” katanya.Hidup susahBercerita lebih lanjut, Kak Ma memberitahu kegiatannya aktif di Golok sekitar penghujung tahun 70-an dan awal 80-an.Dia mengakui, terpaksa melakukan kegiatan itu demi membesarkan tiga orang anaknya yang masih kecil.Suaminya yang tidak mempunyai kerja tetap menyebabkan dia bergantung kepada kegiatan haram itu.Menurut Kak Ma, kesempitan hidupnya bukan bermula selepas berkahwin tetapi sejak dari kecil dia sudah dibelenggu kemiskinan.Ayahnya dikenali oleh penduduk setempat sebagai Pok Mat “Kotok” (kotak) disebabkan keadaan daif keluarganya yang tinggal di bawah timbunan kotak-kotak yang dikutip.Bukan itu sahaja, ayahnya ketika hidup juga buta.Selain itu, Kak Ma turut bimbang dengan status anak-anaknya yang tidak dibenarkan memiliki kerakyatan kerana berkahwin dengan lelaki dari seberang.Apabila beliau mendengar terdapat beberapa pihak yang boleh “menyelesaikan” masalah tersebut, dia diminta memberi bayaran upah dengan harga yang tinggi.“Kak Ma tak boleh bayar. Orang tu kata tak apa. Jom ikut saya pergi bilik, tidur dengan saya.“Masa tu Kak Ma fikir, daripada aku hidup susah kena hina, pijak dengan orang. Baik aku jual dadah, boleh bagi anak aku makan.”Liku hidupnya tidak terenti di situ, Kak Ma bagaikan jatuh ditimpa tangga apabila rumah sewanya dan suami di Golok terbakar dan memusnahkan deretan rumah sewa yang lain dalam sekelip mata.Katanya, ia berpunca daripada api lilin yang digunakan untuk mengambil bahan terlarang tersebut dan membakar langsir sebelum semuanya musnah dijilat api.Tidak lama selepas itu, suaminya ditangkap polis Thailand dan mereka akhirnya berpisah.Kak Ma membawa anak-anaknya kembali ke pangkuan keluarga di Rantau Panjang, Kelantan.Dibuang ke Pulau JerejakKak Ma mula mencari sinar baru dalam kehidupan selepas kembali ke tempat asalnya.Dia menyewa rumah kecil di tepi Sungai Golok dan menyara keluarga dengan menjual kain di bazar jualan Rantau Panjang.Semuanya baik-baik sahaja untuk Kak Ma meskipun hidupnya seperti kais pagi makan pagi, kais petang makan petang.Dia tetap tekun menjalani kehidupan demi membesarkan anak-anaknya.Tidak sehingga, pada satu hari, dia didatangi beberapa individu memperkenalkan diri sebagai polis dari Bukit Aman dan meminta Kak Ma membawa mereka ke rumah.Di rumah, semua barangnya diselongkar.“Saya dibawa ke balai polis walaupun tiada apa-apa yang dijumpai dalam rumah itu. Sebab saya tak jual dan edar barang tu selepas balik ke Malaysia.”Tidak lama kemudian, pada pertengahan tahun 1991, Kak Ma diarah buang negeri dan ditempatkan di pusat penempatan banduan di Pulau Jerejak, Pulau Pinang.“Saya akur. Saya pergi juga. Tapi saya minta untuk bawa anak saya yang ketika itu baru sahaja berusia 13 bulan.“Saya terpaksa. Siapa nak jaga dia, dia masih kecil lagi dan perlukan saya. Mereka benarkan saya bawa dia bersama.”Kak Ma merupakan antara wanita-wanita terawal dari Kelantan yang dibuang negeri ke Pulau Jerejak akibat kesalahan dadah.“Bukan setakat jual (dadah) saja, bedil (pistol) pun Kak Ma bawa. Kak Ma lalu kepala retok (jambatan) tu selamba je.“Tak peduli orang dah,” katanya merujuk kepada jambatan pintu masuk sempadan antarabangsa Rantau Panjang- Thailand.Anak bongsunya pula ketika itu menjadi buah hati semua penghuni penjara dan anggota.Setiap pagi, katanya, mereka perlu berbaris dan berkawad.Pada setiap pagi itulah, anaknya akan bersama pegawai bertugas memeriksa barisan banduan.Pada tahun 1993, Kak Ma dibebaskan. Anaknya juga semakin membesar dan dikhuatiri akan menjejaskan perkembangan pembesarannya jika terus berada di dalam kawasan tersebut.“Ini paling menarik. Bila diberitahu nak balik, saya tanya pegawai. Macam mana saya nak balik? Saya tak tahu.“Saya duduk dalam beberapa hari, nama saya dipanggil sekali lagi dan bawa semua barang. Saya dan anak balik ke sini naik helikopter dari Pulau Jerejak.“Saya tak ingat berapa jam perjalanan. Kami turun di padang sekolah menengah di sini. Sampai sahaja. Saya mabuk. Tak boleh berjalan. Mujur ada beberapa orang yang nampak saya dan bantu papah ke rumah.”Erti hidupSebelum dibenarkan balik, pegawai tinggi yang bertugas di Pulau Jerejak ketika itu memanggil Kak Ma untuk temubual secara bersemuka sebagai maklum balas hukuman.“Apa kamu mahu buat selepas ini?”Kak Ma menjawab, dia nekad untuk kembali aktif menjual dan mengedar dadah.“Dia tanya saya, kenapa macam tu? Tak serik ke? Saya jawablah, saya tak puas hati. Saya ditangkap dan dihantar ke pulau tu, saya tak ada barang terlarang pun dengan saya.“Alasan mereka, mereka tahan saya sebab nama saya panas. Panas tu ketika saya berada di Golok. Saya tak buat kegiatan tu bila balik di Malaysia.”Tambah Kak Ma, dia sememangnya tidak bergurau dengan kenyataan tersebut. Pulang sahaja dari Pulau Jerejak, dia mula mencari pembekal barang-barang terlarang itu dari Thailand dan menjualnya kepada sesiapa sahaja yang mahu.Kegiatannya disifatkan begitu aktif dan tidak mempedulikan orang lain.Sehingga satu tahap, dengan kerja-kerja tersebut beliau boleh hidup mewah dan membeli rumah berharga lebih RM50,000 sebelum tahun 2000.“Tahun 2002, Kak Ma kena ragut. Dalam beg tu penuh duit dan beg berisi barang kemas yang saya beli hasil dari kerja tu.“Habis semua hasil kerja saya kena ragut. Masa tu saya sedar. Saya kena berhenti dah buat semua tu. Anak-anak pun dah nasihatkan saya supaya berhenti daripada kegiatan tidak bermoral tersebut.”Kak Ma memberitahu, selepas perkahwinan pertamanya, dia berkahwin sekali lagi dengan lelaki Malaysia dan memiliki dua orang cahaya mata.Suaminya sudah meninggal dunia beberapa tahun lalu.Sehingga kini, Kak Ma tinggal bersama anak-anak dan cucunya.Kecuali dua orang anaknya yang bekerja di luar negeri.Meskipun dia masih merasakan dirinya dipandang serong oleh masyarakat setempat, Kak Ma berkata dia sudah tidak mempedulikan dan ambil pusing terhadap kata-kata orang.“Masa kita susah, ada mereka datang tanya khabar dan tolong kita? Mereka cuma tahu kita kena tangkap, buat kerja jual itu jual ini. Jadi penjahat.“Dengan kerja saya itulah, saya boleh besarkan anak-anak saya sampai dua orang masuk universiti. Yang nombor empat dapat ijazah.“Anak bongsu yang masuk dalam Pulau Jerejak dengan saya ada diploma sekarang jadi jururawat.“Mereka semua tahu kisah saya. Saya cerita kat anak-anak. Saya tak rahsiakan.“Sudah lama juga saya tunggu detik macam ini, nak kongsikan kisah saya supaya jadi pengajaran kepada semua. Jangan jadi macam Kak Ma.”


Sekatan perjalanan satu bentuk keadilan, bukan cabul hak asasi, kata LHDN

Lembaga Hasil Dalam Negeri (LHDN) hari ini mempertahankan tindakan sekatan perjalanan terhadap individu yang culas membayar cukai, menyifatkan ia sebagai  suatu tindakan berbentuk keadilan kepada golongan yang patuh dalam melaksanakan tanggungjawab tersebut mengikut jadual.
“Jika dilihat dari sudut negatif sememangnya akan mengundang pelbagai reaksi daripada pelbagai pihak.
“Ada yang menganggap ia sebagai salah satu pencabulan hak manusia untuk bergerak bebas seperti yang diperuntukkan di dalam Perkara 9 Perlembagaan Persekutuan."
Dalam sebuah kenyataan, LHDN berkata adalah tidak adil jika golongan yang gagal serta culas ini diberikan hak kebebasan untuk keluar melancong ke luar negara tanpa dahulu menjelaskan cukai kepada negara.
“Mereka seharusnya terlebih dahulu membantu menjana pendapatan negara melalui pembayaran cukai sebelum membelanjakan selebihnya kepada negara luar.”
Menurut LHDN, sekatan perjalanan itu juga adalah satu bentuk daripada elemen pendidikan cukai yang membantu pembayar cukai supaya sentiasa memastikan agar rekod percukaian mereka sentiasa dikemas kini serta teratur.
“Penguatkuasaannya juga dapat meningkatkan kadar pematuhan cukai di Malaysia yang memperlihatkan wujudnya elemen kesedaran membayar cukai sebelum mereka merancang untuk melakukan perjalanan ke luar negara.”
“Bak kata pepatah, ‘sediakan payung sebelum hujan’ sememangnya tepat untuk digambarkan bagi situasi ini apabila pembayar cukai perlu menyemak dahulu status sekatan perjalanan sebelum apa-apa tindakan dilaksanakan."
LHDN berkata sekatan perjalanan boleh dikuatkuasakan dalam beberapa keadaan, termasuk ketika pembayar cukai sama ada warga Malaysia atau asing mungkin meninggalkan negara tanpa membayar tunggakan cukai mereka.
Ia juga boleh dikenakan terhadap pengarah syarikat yang berkemungkinan akan keluar dari Malaysia tanpa membayar cukai syarikat yang mana dia bertanggungjawab.
Selain pembayar cukai yang akan dan telah didakwa bagi kesalahan sivil bagi tujuan kutipan cukai.


Mesyuarat MT PN bincang persiapan PRU15, kata Muhyiddin

Perdana Menteri Muhyiddin Yassin malam tadi mempengerusikan mesyuarat Majlis Tertinggi Perikatan Nasional (PN) yang antara lain menyentuh beberapa perkara penting termasuk persiapan menghadapi Pilihan Raya Umum ke-15 (PRU15).Dalam catatan di laman Facebooknya, Muhyiddin berkata mesyuarat berkenaan turut membincangkan dan mempersetujui untuk memperkemaskan gabungan parti anggota PN, memperkukuhkan kerjasama dengan parti dalam kerajaan pimpinan PN serta melaksanakan program segera untuk memastikan kebajikan rakyat terus dipelihara.“Majlis Tertinggi PN terus komited untuk menzahirkan aspirasi kerajaan dan rakyat seluruhnya,” katanya.Katanya, mesyuarat tersebut dihadiri Presiden PAS Abdul Hadi Awang, Presiden Parti Solidariti Tanah Airku (STAR) Jeffrey Kitingan, Presiden Parti Maju Sabah (SAPP) Yong Teck Lee dan Timbalan Presiden Parti Pribumi Bersatu Ahmad Faizal Azumu.Sementara itu, Muhyiddin, yang juga presiden Bersatu, berkata beliau telah mengadakan perbincangan dengan Abdul Hadi dan Presiden Umno Ahmad Zahid Hamidi semalam mengenai usaha memperkukuhkan hubungan kerjasama antara ketiga-tiga parti tersebut.


Wisma Putra tingkatkan usaha selamatkan nyawa Nagaenthran melalui diplomasi dengan Singapura

Kementerian luar Malaysia menggandakan usaha diplomatik dengan Singapura dalam usaha merayu republik itu menyelamatkan nyawa Nagaenthran K Dharmalingam di mana hukuman gantung yang dihadapinya menarik perhatian antarabangsa.Sumber diplomatik berkata terdapat “komunikasi yang sangat dalam” antara beberapa pegawai Putrajaya dan rakan sejawat mereka di Singapura sejak beberapa hari  kebelakangan ini, selain surat dari Menteri Luar Saifuddin Abdullah kepada rakan sejawatnya dari Singapura Vivian Balakrishnan.Wisma Putra juga sudah memberi taklimat kepada pemimpin kanan di kedua-dua negara sebagai sebahagian daripada usaha untuk menjelaskan pendiriannya berhubung kes Nagaentran.“Perbualan dan panggilan telefon dilakukan sejak beberapa hari lalu terutama selepas Nagaenthran didapati mula beransur pulih dari Covid-19,” kata sumber itu.Ini bukan kali pertama Wisma Putra terlibat dalam usaha rayuan di luar mahkamah bagi pihak warganegaranya yang menghadapi hukuman mati di Singapura, di mana puluhan banduan bilik akhir warga Malaysia yang berharap hukuman mereka diringankan atau mendapat pengampunan presiden.Kumpulan hak asasi manusia berkata kebanyakan banduan ini adalah daripada keluarga miskin yang diperdaya untuk menjadi keldai dadah dengan janji bayaran yang lumayan.Kes Nagaenthran, bagaimanapun menjadi perhatian antarabangsa selepas butiran mengenai keadaan mentalnya diketahui umum.Diagnosis keupayaan mental yang dikemukakan semasa perbicaraannya mendapati Nagaentran mempunyai IQ 69 – di bawah nilai ambang 70 di mana seseorang individu boleh diisytiharkan sebagai orang kurang upaya (OKU) mental.Beberapa perjanjian antarabangsa, yang turut ditandatangani Singapura melarang hukuman mati bagi OKU mental.Namun begitu, Nagaenthran tetap dijatuhkan hukuman mati, di mana dia dijadualkan menjalani hukuman pada 10 November lalu selepas kalah dalam beberapa rayuan.Namun nasib menyebelahinya, apabila Nagaenthran disahkan positif Covid-19 ketika peguam terpaksa berhempas pulas mengejar tarikh akhir yang terlalu awal ketika pelaksanaannya ditangguhkan.Perbicaraan baru untuk rayuan terakhirnya di mahkamah Singapura telah ditetapkan pada 30 November ini.Sumber itu berkata rayuan kepada Singapura tidak mudah, sambil menambah Wisma Putra perlu “berhati-hati” dalam menyampaikan permohonan mereka untuk merayu nyawa warganya.“Objektif utama adalah untuk memastikan Nagaentran terlepas daripada hukuman gantung.“Jadi kita perlu berhati-hati mengenai sensitiviti pihak yang terlibat,” kata sumber itu, sambil menambah setakat ini, pegawai berhati-hati untuk tidak memberi gambaran Malaysia mempersoalkan atau campur tangan dalam badan kehakiman Singapura.Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob adalah antara individu yang secara peribadi merayu untuk nyawa Nagaentran diselamatkan.Bilionair Britain terkemuka Richard Branson juga turut menulis rayuan peribadi kepada presiden Singapura Halimah Yacob, mengatakan kes Nagaenthran hanyalah satu daripada kisah orang miskin yang terpaksa menghantar dadah sementara dalang sebenarnya terlepas daripada hukuman.“Tahun demi tahun, orang ramai hadapi hukuman gantung, ditembak mati, atau – di Filipina yang dipimpin Duterte – skuad kematian yang tidak telus menjalankan hukuman bagi jenayah berkaitan dadah.“Namun, perdagangan dadah global terus berkembang, dan semua jenis dadah terlarang lebih mudah didapati di seluruh dunia berbanding mana-mana titik lain dalam sejarah,” kata Branson.


Masih relevankah institusi pengajian tinggi negara?

Mohd Fitri mengimbau kembali kenangannya ketika mengambil keputusan peperiksaan Sijil Pelajaran Malaysia (SPM) di sekolah pada Jun.
Pemuda yang berasal dari Kuala Pilah, Negeri Sembilan itu berkata dia dan keluarga bertolak dari rumah seawal jam 4.00 pagi untuk ke sebuah sekolah asrama penuh di bahagian utara semenanjung.
Kata Fitri, seluruh ahli keluarganya turut teruja memandangkan dia merupakan anak sulung daripada empat adik beradik serta individu pertama yang menduduki SPM dalam keluarga itu.
Tiba di sekolah, Fitri mendapati namanya tersenarai dalam kalangan pelajar yang mendapat 9A daripada 10 mata pelajaran yang diambil.
“Ibu dan ayah menelefon nenek di kampung untuk kongsi berita itu.
“Saya masih ingat basah air mata ibu di pipi saya kerana menangis kegembiraan,” katanya kepada MalaysiaNow.
Tidak seperti rakan-rakannya, Fitri enggan menyambung pengajian ke universiti meskipun keputusan cemerlang yang diraihnya dalam peperiksaan awam tersebut.
Katanya, dia sudah lama merancang untuk menjadi arkitek di mana-mana syarikat pemaju perumahan yang terkemuka di Malaysia kerana amat meminati subjek matematik dan fizik.
Bagaimanapun, impiannya kini sudah berubah.
Fitri berkata, dia sudah mengikuti kelas bahasa asing sejak April lalu secara dalam talian untuk mempelajari bahasa Korea dan Jepun dengan tenaga pengajar yang berada di negara masing-masing.
“Tujuan saya cuma satu, ingin menjadikan bidang bahasa asing sebagai profesion utama. Saya tinggalkan permohonan kemasukan ke universiti dan fokus mengikuti kelas berbayar dengan panduan modul yang dibekalkan oleh guru bahasa.
“Pada masa sama, saya juga mengambil upah kerja sambilan di kafe pada hujung minggu dengan pendapatan pasif sebanyak RM1700 sebulan,” katanya dan menambah dia tidak tolak kemungkinan akan menyambung pengajian ke universiti beberapa tahun akan datang.
Menurut Fitri, dia juga mengenali beberapa rakannya yang tidak menyambung pengajian disebabkan kekangan kewangan dan berubah fikiran di saat akhir untuk menceburi bidang pekerjaan.
“Ada dua orang rakan sekolah baru sahaja hadir ujian dan temuduga kemasukan polis di balai polis berdekatan rumah mereka pada bulan lalu.
“Keputusan SPM mereka juga baik. Tetapi mereka mahu terus bekerja dan dapatkan duit.”
Kisah Fitri dan rakan-rakannya menjadi semakin biasa dalam urusan harian anak muda yang bersandarkan fakta terkini dilihat tidak lagi berminat untuk melanjutkan pengajian ke universiti selepas tamat zaman persekolahan.
Pada Julai lalu, kaji selidik Jabatan Perangkaan mendapati kira-kira 390,000 atau 72.1% lepasan SPM tidak mahu menyambung pelajaran.
Difahamkan, data itu dikumpul dari tahun 2019 tetapi trend tersebut dipercayai berterusan pada 2020 dan 2021.
Hampir di seluruh dunia, keadaan universiti masih tidak menentu terutamanya selepas krisis kesihatan global akibat Covid-19.
Meskipun sesi akademik dijangka akan dibuka sepenuhnya pada awal Oktober ini, para pemimpin dan pentadbir universiti harus menerima hakikat bahawa keadaan tidak akan kembali normal seperti sebelumnya.
Banyak syarikat-syarikat gergasi mula membangun dan mengukuhkan perniagaan masing-masing.
Ditambah pula krisis dan pergolakan yang semakin meningkat di beberapa bahagian dalam dunia disebabkan cabaran politik, ekonomi dan inflasi menyebabkan lebih banyak pengangguran berlaku.
Perkembangan dunia digital sejak pandemik menjadikan permintaan dan pasaran kerja berubah.
Pada masa sama, pasaran graduan dengan pengalaman digital yang berkualiti berkemungkinan tidak boleh dipenuhi.
Perkembangan ini akan mengancam kewujudan universiti yang dijangka tidak dapat menyesuaikan diri dengan realiti baru dalam industri dan pasaran pekerjaan.
Universiti masih relevan
Bagaimanapun, seorang pemikir dan bekas ahli akademik Chandra Muzaffar berkata kewujudan universiti masih relevan meskipun trend kemasukan pelajar dilihat semakin tidak menentu di universiti-universiti awam.
Katanya, situasi itu bukan sahaja berlaku di Malaysia bahkan sudah lama dikesan di mana-mana negara di seluruh dunia.
“Mungkin mereka berasa bahawa ijazah bukan lagi pasport untuk beri kehidupan yang mewah atau kehidupan yang diidamkan mereka,” katanya dalam satu wawancara bersama MalaysiaNow di Petaling Jaya, Selangor.
Chandra pernah berkhidmat di Universiti Sains Malaysia (USM) dan Universiti Malaya (UM) sebagai pensyarah dan penganalisis politik.
Ketika berkhidmat di UM, beliau aktif menulis dan menyampaikan kuliah di bawah Pusat Dialog Peradaban.
Minggu lalu, MalaysiaNow melaporkan lebih ramai pelajar universiti dijangka meninggalkan pengajian masing-masing tanpa selesai mendapatkan sijil masing-masing akibat kekangan kewangan.
Sehingga kini, Kementerian Pengajian Tinggi (KPT) mendapati lebih 30,000 atau 2.6% daripada lebih 1.1 juta mahasiswa di universiti awam gagal menamatkan pengajian ketika pandemik Covid-19 pada 2020 dan 2021.
Antara sebab yang mendorong para pelajar gagal menamatkan pengajian adalah masalah kesihatan, isu peribadi, gagal peperiksaan dan gagal mendaftar.
Tambah Chandra lagi, fikiran anak muda kini sudah berupaya membayangkan masa depan sendiri.
Sebagai contoh, katanya, sekiranya mereka mencari pendapatan dengan melakukan perniagaan sendiri, dalam tempoh 10 tahun akan datang berkemungkinan besar taraf kehidupan mereka akan jadi lebih baik berbanding memilih untuk masuk ke universiti.
Atas sebab itu, beliau menengaskan bahawa universiti harus melihat kembali kepada visi asal penubuhan dan kewujudan mereka sebagai institusi pengajian tinggi negara.
Menurut Chandra, visi universiti bukan sahaja untuk menyediakan pekerjaan tetapi menjadi tempat yang mempersiapkan seseorang menjadi “manusia”.
“Manusia yang ada belas kasihan, berpengetahuan dan mereka yang mahukan kehidupan berteraskan keadilan sejagat.
“Dan bagaimana kita nak yakinkan masyarakat? (kerana) konsep universiti yang tulen itu sudah pun menjadi persoalan,” katanya.


Taufan Gabrielle berganjak dari New Zealand, usaha pemulihan bermula

Taufan Gabrielle semakin lemah dan mula berganjak dari New Zealand pada Rabu ketika negara itu mula menilai kerosakan yang disebabkan oleh banjir besar, tanah runtuh dan angin kencang yang meragut tiga nyawa selain ribuan kehilangan tempat tinggal.
Taufan, yang tiba di New Zealand pada Ahad sebelum menyusuri pantai timur Pulau Utara, menghanyutkan ladang, jambatan dan ternakan, serta menyebabkan rumah ditenggelami air, mengakibatkan penduduk terkandas di atas bumbung.
"Kami bersyukur melalui ribut yang paling teruk tetapi kami masih belum keluar dari bahaya," kata Menteri Pengurusan Kecemasan Kieran McAnulty semasa sidang media yang disiarkan di televisyen.
"Ini adalah bencana yang besar dan akan mengambil masa beberapa minggu untuk pulih... Kita berada dalam keadaan ini untuk jangka panjang."
Penduduk di kawasan yang dilanda teruk kini diminta menjimatkan air dan makanan selepas taufan itu memaksa New Zealand pada Selasa mengisytiharkan darurat negara buat kali ketiga dalam sejarahnya.
Di pantai timur, lebih ramai orang terpaksa dipindahkan kerana air pasang menimbulkan risiko baharu kepada kediaman di kawasan pantai.
Sebahagian daripada Pulau Utara New Zealand, di mana kira-kira 75% daripada 5 juta penduduk negara itu menetap, mengalami ribut besar kedua mereka sejak beberapa minggu. Rekod hujan bulan lalu mencetuskan banjir kilat di Auckland dan empat orang kehilangan nyawa ketika itu.
Krew kecemasan pada Rabu menemui mayat dipercayai anggota bomba sukarela yang hilang sejak malam Ahad berikutan tanah runtuh di pantai berhampiran bandar terbesar di negara itu, Auckland, kata pihak berkuasa.
Dua lagi orang disahkan meninggal dunia di Hawke's Bay, sebuah wilayah di pantai timur Pulau Utara. Pihak berkuasa menganggarkan lebih 10,000 orang kehilangan tempat tinggal setakat ini.


Mahkamah benar Anwar dapatkan salinan perbualan WhatsApp dengan bekas pembantu

Perdana Menteri Anwar Ibrahim berjaya dalam permohonannya di Mahkamah Tinggi untuk mendapatkan salinan perbualan WhatsApp antara beliau dan bekas pembantu penyelidiknya, Muhammed Yusoff Rawther dari 2018 hingga 2019.
Pesuruhjaya kehakiman (JC) John Lee Kien How @ Mohd Johan Lee membenarkan permohonan Anwar semasa prosiding dalam talian yang turut dihadiri peguam Anwar, Navpreet Singh manakala Muhammed Yusoff diwakili Mahajoth Singh.
“Selepas meneliti penghujahan dan kandungan pernyataan tuntutan, saya mendapati permohonan itu mempunyai merit atau dokumen yang diperlukan adalah berkaitan dan perlu bagi penentuan kes itu,” kata JC Lee.
Justeru, beliau memerintahkan Yusoff membayar RM1,000 sebagai kos kepada Anwar dan menetapkan 13 April bagi pengurusan kes.
Dalam permohonan penzahiran dokumen, ahli Parlimen Tambun itu antara lain sedang mendapatkan salinan semua perbualan WhatsApp antara mereka berdua dari September 2018 hingga Jun 2019.
Berdasarkan pemfailan mahkamah, Anwar menyatakan dokumen yang diminta adalah penting untuk mengesahkan "kejadian fakta" yang diakui oleh Yusoff dalam pernyataan tuntutannya.
Anwar berkata adalah perlu bagi beliau untuk meneliti dokumen tersebut kerana ia merupakan bukti penting kepada isu utama yang dipertikaikan dan akan membantu pembatalan saman sivil itu secara adil.
Yusoff selaku plaintif memfailkan saman terhadap Anwar pada 14 Julai 2021 berhubung dakwaan serangan seksual terhadapnya pada 2018.
Beliau menuntut ganti rugi khas, am, teruk dan teladan serta faedah, kos dan relief lain yang difikirkan sesuai oleh mahkamah.
Anwar kemudian mengemukakan saman balas terhadap Yusoff.


Cadangan logo baru PN elak kekeliruan dengan BN, kata PAS

Cadangan Perikatan Nasional (PN) memperkenalkan logo dan warna baru gabungan parti itu untuk digunakan pada Pilihan Raya Umum Ke-15 (PRU15), bertujuan mengelak kekeliruan penyokongnya dengan Barisan Nasional (BN).
Timbalan Presiden PAS Tuan Ibrahim Tuan Man berkata perkara tersebut telah dibincangkan pimpinan tertinggi gabungan itu, selepas Pilihan Raya Negeri (PRN) Melaka dan Johor, apabila mendapati ada sebahagian penyokong mereka keliru antara warna PN dan BN.
“Disebabkan perkara itu, pimpinan PN akan mengkaji keperluan (menukar) warna yang berbeza dengan BN serta parti-parti lain untuk PRU akan datang,” katanya kepada pemberita pada Majlis Jamuan Rakyat Aidiladha Parlimen Kubang Kerian, di Pasir Tumboh, Kelantan semalam.
Beliau yang juga ahli Parlimen Kubang Kerian berkata demikian ketika diminta mengulas kenyataan Pengerusi PN Muhyiddin Yassin mengenai cadangan PN untuk memperkenalkan logo baru pada PRU15.
Katanya parti itu mengambil serius mengenai cadangan pengenalan logo dan warna baru PN, namun keputusan tertakluk kepada kepimpinan parti nanti.
“PAS ini pengalaman banyak, dahulu kita juga pernah guna lambang BN, dulu kita ada pelbagai logo seperti lambang bulan dan bintang serta tangan, bagi ahli parti ia tiada masalah kerana sentiasa mendukung keputusan parti,” katanya.


Kerajaan mansuhkan permit import makanan serta-merta

Kerajaan bersetuju untuk tidak mengenakan permit import (AP) bagi mengimport sebarang bahan makanan berkuat kuasa serta-merta, kata Perdana Menteri Ismail Sabri Yaakob.Beliau berkata keputusan itu dicapai dalam mesyuarat Kabinet yang dipengerusikannya hari ini bagi memastikan bekalan makanan negara mencukupi.“Ini akan membolehkan semua pihak untuk mengimport sebarang bahan makanan ke negara ini,” katanya kepada pemberita ketika menghadiri majlis sambutan Aidilfitri Jabatan Perdana Menteri (JPM) di Puspanitapuri hari ini.Katanya kementerian pertanian dan industri makanan (Mafi) akan mengumumkan butiran lanjut berhubung AP untuk import bahan makanan itu.“Dulu ada AP daging dan lembu, mulai hari ini tidak ada lagi dan sesiapa sahaja boleh import apa sahaja bahan makanan dari negara luar untuk pastikan cukup bekalan,” katanya.Media sebelum ini melaporkan Malaysia mungkin mengalami krisis makanan yang teruk sekiranya pelbagai masalah seperti inflasi, kenaikan harga minyak, cuaca ekstrem, pandemik Covid-19 dan konflik antara Rusia dan Ukraine berlarutan.Setiap tahun Malaysia merekodkan lebih RM50 bilion import bahan makanan asas, dengan barangan seperti beras sebanyak 30%, daging lembu (78%), daging kambing (hampir 90%) dan sayur kobis bulat (60%.Ismail berkata beliau juga telah mengarahkan Mafi untuk menyediakan pelan jangka panjang dan pendek bagi mengelak berlakunya krisis makanan di negara ini susulan isu seperti konflik Rusia-Ukraine.“Kita tahu seluruh dunia bimbang, bukan kita sahaja bimbang dengan kesan perang yang sebabkan kekurangan dari segi bekalan makanan. Mafi juga diminta mengambil tindakan segera berhubung isu kos sara hidup yang meningkat,” katanya.Fenomena akibat konflik Rusia-Ukraine memberi kesan kepada seluruh dunia apabila inflasi pelbagai negara terus meningkat.Mengenai laporan sekumpulan kartel industri ternakan ayam merancang menutup ladang ternakan sebagai protes kerana bayaran subsidi harga ayam lambat, Ismail berkata beliau telah meminta Mafi untuk mencepatkan dari segi pembayaran itu.“Saya pun dapat laporan ada prosedur tertentu agak melewatkan, jadi kita minta Mafi supaya mencepatkan dari segi pembayaran,” katanya.Menurut laporan media, sekumpulan kartel industri ternakan ayam didakwa merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam sebanyak 60 sen


Penyanyi Aman Shah meninggal dunia

Penyanyi dan pelakon terkenal era 1980-an, Aman Shah Abu Kassim meninggal dunia akibat serangan jantung di Institut Jantung Negara (IJN).
Astro Awani melaporkan berita kematian tersebut disahkan anak sulung beliau.
Aman Shah dimasukkan ke IJN sejak seminggu lalu, dan jenazahnya dijangka akan dikebumikan hari ini.
Aman Shah terkenal dengan lagu-lagu malar hijau yang sering dimainkan stesen radio dan televisyen termasuk Kepulangan Yang Dinanti ketika sambutan Hari Raya selain lagu Adikku Pandai Menari.
Selain membina nama dalam bidang nyanyian, beliau turut membintangi filem Darah Satria selain berlakon dalam drama televisyen.


Pemilihan timbalan speaker Dewan Rakyat ditangguh

Pemilihan timbalan yang di-pertua Dewan Rakyat bagi menggantikan Azalina Othman Said yang meletak jawatan, ditangguhkan ke persidangan akan datang iaitu Mesyuarat Kedua Penggal Keempat Parlimen Ke-14 yang dijadual pada bulan hadapan.Usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata penangguhan itu bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah timbalan yang di-pertua Dewan Rakyat daripada dua kepada tiga orang.“Kita mungkin akan membuat satu peraturan supaya salah seorang daripada timbalan speaker yang dipilih nanti akan disandang oleh wakil pembangkang,” katanya ketika mengusulkan penangguhan pemilihan itu.Usul penangguhan itu diluluskan dengan undian suara apabila lebih suara bersetuju.Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang timbalan yang di-pertua daripada kalangan ahli Dewan Rakyat.Wan Junaidi berkata beliau telah berbincang dengan pihak Jabatan Peguam Negara supaya pindaan itu dibawa pada penghujung persidangan kali ini bagi bacaan kali pertama.Terdahulu Sim Tze Tzin (PH-Bayan Baru) mempersoalkan penangguhan itu dan meminta Wan Junaidi untuk memberikan alasan membawa usul penangguhan itu sedangkan banyak urusan Parlimen perlu dilaksanakan termasuk Transformasi Parlimen dan pembentangan Belanjawan 2022.Dewan Rakyat sebelum ini mempunyai dua timbalan yang di-pertua iaitu Mohd Rashid Hasnon dan Azalina.Azalina meletak jawatan pada 23 Ogos.


Kastam Johor rampas rokok seludup bernilai RM9.45 juta

Jabatan Kastam Diraja Malaysia (JKDM) Negeri Johor berjaya merampas rokok seludup bernilai RM9.45 juta termasuk cukai, selepas menyerbu sebuah gudang di Kulai pada 23 Julai lepas, yang merupakan rampasan terbesar JKDM Johor tahun ini.
Pengarahnya Sazali Mohamad berkata lebih lapan juta batang rokok putih dan kretek pelbagai jenama ditemui tersembunyi di dalam kotak bertutup kanvas, dalam serbuan oleh Unit Operasi Bahagian Penguatkuasaan Johor Bahru pada pukul 2.30 petang itu.
Katanya berdasarkan siasatan awal, rokok berkenaan dipercayai diseludup dari Indonesia melalui jalan laut untuk pasaran tempatan dan pihaknya percaya rokok itu diseludup melalui pesisir pantai (jalan laut) kerana ada kotak yang basah.
Bercakap kepada pemberita dalam sidang media hari ini beliau berkata kesemua rokok yang dirampas adalah bernilai RM3.8 juta dengan nilai keseluruhan rampasan termasuk cukai adalah RM9.45 juta.
Bagaimanapun menurutnya tiada tangkapan dilakukan semasa serbuan dan kes disiasat mengikut Seksyen 135 (1) (d) Akta Kastam 1967.
Sementara itu dalam kes berasingan JKDM Johor merampas 3,840 botol minuman keras selepas memeriksa sebuah kenderaan Toyota Estima yang dipandu seorang lelaki berusia 26 tahun di Lebuhraya Pesisir Pantai Iskandar, Nusajaya pada 22 Julai lepas.
Sazali berkata kereta yang dipandu oleh seorang pembantu sebuah kedai aksesori kereta itu ditahan untuk pemeriksaan oleh anggota penguatkuasaan Sungai Pulai pada pukul 6.45 pagi.
“Minuman keras yang dipercayai tidak bercukai itu disembunyikan di bahagian belakang kenderaan, di kerusi sebelah pemandu. Ia diseludup untuk pasaran tempatan, dan kita turut mendapati nombor pendaftaran kereta itu turut dipalsukan,” katanya.
Beliau berkata individu itu dipercayai terlibat dalam kegiatan berkenaan sebagai kerja separuh masa dan aktif sejak dua atau tiga bulan lepas.


Tiada tambahan kes kolera di Selangor, kata jabatan kesihatan

Jabatan Kesihatan Selangor (JKNS) memaklumkan tiada tambahan kes kolera dikesan sehingga kini selepas satu kes penyakit itu dilaporkan membabitkan seorang wanita tempatan dari daerah Petaling pada 21 Oktober lalu.Pengarah Kesihatan Selangor Dr Sha’ari Ngadiman menerusi kenyataan di Facebook JKNS memaklumkan wanita berusia 56 tahun itu telah sembuh sepenuhnya selepas mendapatkan rawatan.“Hasil siasatan mendapati pesakit mengalami gejala cirit-birit teruk dan mendapatkan rawatan pada hari yang sama di sebuah fasiliti kesihatan swasta. Kes dirawat sebagai pesakit luar dan diambil sampel najis untuk ujian.“Keputusan ujian Makmal Kesihatan Awam Kebangsaan (MKAK) menunjukkan kehadiran bakteria vibrio cholerae, serogroup 01 dan serotype ogawa. Susulan itu, semua kontak rapat telah disaring termasuk pengendali makanan yang terlibat dan pengambilan sampel persekitaran juga dijalankan,” katanya.Sha’ari memaklumkan siasatan lanjut telah dijalankan secara menyeluruh, namun JKNS tidak dapat mengenal pasti punca jangkitan, selain tiada kes baru diterima sehingga kini.“Oleh itu, seiring dengan saranan kementerian kesihatan (KKM), JKNS ingin menegaskan bahawa penyakit kolera berupaya merebak dengan cepat dan boleh menyebabkan kematian jika tidak dirawat dengan segera. JKNS akan sentiasa memantau situasi semasa di Selangor bagi membendung sebarang kemungkinan perebakan penyakit tersebut.“Masyarakat diseru minum air yang telah dirawat atau dididihkan, mengamalkan kebersihan diri, mencuci tangan, mendapatkan rawatan segera sekiranya mempunyai gejala kolera dan tidak makan makanan mentah atau tidak dimasak sempurna,” katanya.


Rayuan sabitan, hukuman kes rasuah RM2 juta Ku Nan April depan

Rayuan bekas menteri Wilayah Persekutuan engku Adnan Tengku Mansor terhadap sabitan dan hukuman penjara 12 bulan serta denda RM2 juta atas kesalahan menerima rasuah RM2 juta daripada seorang ahli perniagaan akan didengar pada 22 April depan.Peguam Tan Hock Chuan yang mewakili Tengku Adnan ketika dihubungi pemberita berkata Timbalan Pendaftar Mahkamah Rayuan Darmafikri Abu Adam menetapkan 22 dan 23 April untuk pendengaran rayuan itu, ketika pengurusan kes menerusi aplikasi Zoom hari ini, yang turut disertai Timbalan Pendakwa Raya Rullizah Abdul Majid.Sementara itu, Rullizah berkata mahkamah turut menetapkan 5 Mac ini untuk pengurusan kes selanjutnya.Pada 21 Disember lepas, Tengku Adnan, 70, memfailkan notis rayuan terhadap sabitan dan hukuman yang dijatuhkan Hakim Mahkamah Tinggi Mohamed Zaini Mazlan pada hari yang sama.Bagaimanapun, Mohamed Zaini membenarkan permohonan Tengku Adnan atau lebih dikenali sebagai Ku Nan untuk penangguhan pelaksanaan hukuman penjara dan denda sehingga rayuan diputuskan.Tengku Adnan didakwa dalam kapasitinya sebagai seorang penjawat awam iaitu menteri Wilayah Persekutuan, telah menerima untuk dirinya RM2 juta daripada Pengarah Aset Kayamas Sdn Bhd (AKSB) Chai Kin Kong melalui cek yang didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.Ahli Parlimen Putrajaya itu didakwa melakukan kesalahan berkenaan di CIMB Bank Berhad, Cawangan Pusat Bandar Damansara di sini pada 14 Jun 2016.Pertuduhan mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.


Anwar mahu singkirkan pemimpin pembangkang menjelang PRN, kata Mahathir

Dr Mahathir Mohamad hari ini sekali lagi menyerang bekas anak didiknya Anwar Ibrahim, dengan mempersoalkan siri tindakan diambil terhadap pemimpin pembangkang yang menyaksikan Muhyiddin Yassin, yang bersama beliau mengasaskan Bersatu, disiasat oleh Suruhanjaya Pencegahan Rasuah Malaysia (SPRM) dan dikenakan tuduhan jenayah.
“Setakat ini kempen anti-rasuah menjurus kepada pemimpin pembangkang. Mereka dalam kerajaan yang terlibat dengan rasuah tidak disiasat.
"Ini menunjukkan kempen itu adalah mengenai penyingkiran pemimpin pembangkang supaya tidak ada penentangan terhadap kerajaan dalam pilihan raya negeri (PRN)," katanya sehari selepas beliau menggelar Anwar sebagai diktator yang selama ini cuba mendiamkan perbezaan pendapat terutama oleh mereka yang membincangkan tentang hak orang Melayu.
Mahathir dalam kenyataan kedua susulan pembatalan mengejut majlis “Proklamasi Melayu” di Kuala Lumpur semalam, yang sepatutnya menampilkan beliau, berkata tindakan menyekat program itu juga bersifat "perkauman" kerana ia menafikan hak orang Melayu.
"Larangan ke atas orang Melayu membincangkan masalah mereka dan mencari jalan untuk mengatasinya adalah paling tidak demokratik dan anti-Melayu. Itu adalah perkauman," katanya.
Sebaliknya, Mahathir berkata, kerajaan sepatutnya tidak mempunyai masalah mengenai perbincangan berpaksikan "multiracialism" dan "multireligion" kerana mereka "memihak kepada kaum lain".
"Ini juga perkauman," tambahnya.
Anwar baru-baru ini berikrar mengambil tindakan terhadap mereka yang didakwanya membangkitkan sentimen perkauman, sambil menambah bahawa agensi berkaitan diarahkan untuk menggunakan kuasa mengikut undang-undang untuk menamatkan "retorik perkauman dan agama".
Ini disusuli Mahathir yang mendakwa program "Proklamasi Melayu" terpaksa dibatalkan selepas pihak penganjur dimaklumkan oleh pihak pengurusan hotel bahawa ia tidak boleh diadakan.
Mahathir berkata beliau percaya Anwar merupakan dalang di sebalik pembatalan itu.
"Daripada ucapan-ucapannya sebelum ini, saya pasti dia (Anwar) di sebalik halangan ini untuk tutup mulut pengkritik kerajaan," katanya semalam.
Mahathir hari ini mempersoalkan mengapa acara itu menjadi sasaran.
"Sebenarnya kerajaan tidak tahu apa yang akan diperkatakan pada perhimpunan itu. Malah deklarasi itu tidak menyalahkan kaum lain," katanya sambil menambah penganjur acara itu turut mengecam pemimpin Melayu yang korup.
Akan tetapi beliau berkata masalah yang dihadapi oleh orang Melayu adalah benar.
"Adalah jelas bahawa jika masalah ini tidak ditangani sekarang ia akan menjadi lebih teruk. Kerajaan tahu tentang ini," tambahnya.


Kes melepasi 2,800, dua lagi kematian

Sebanyak 2,867 kes baru Covid-19 direkodkan semalam menjadikan jumlah kes keseluruhan sebanyak 4,566,055.Manakala 2,145 pesakit turut dilaporkan sembuh, menjadikan jumlah keseluruhan kes sembuh sebanyak 4,500,856.Ketika ini, 29,434 kes aktif direkodkan, dengan 28,116 atau 95.5% daripadanya sedang menjalani kuarantin kendiri.Dalam pada itu, 26 (0.1%) kes kini berada di pusat kuarantin sementara 1,249 (4.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 43 dan 25 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 61.5% dengan kes Covid-19 merangkumi 9.6%.Lima kematian termasuk satu kematian sebelum tiba di hospital dilaporkan menjadikan jumlah kematian keseluruhan sebanyak 35,765 orang.


Penyertaan Muda, Pejuang akan untungkan BN di Johor, kata penganalisis

Penyertaan parti-parti baru seperti Muda dan Pejuang pada Pilihan Raya Negeri (PRN) Johor dijangka akan memecahkan lagi undi Pakatan Harapan (PH) dan menguntungkan Barisan Nasional (BN), kata beberapa penganalisis.Mereka berkata, situasi ini dijangka akan menyukarkan lagi misi menumbangkan BN di negeri itu memandangkan Johor merupakan tempat lahir dan kubu kuat Umno.Ahmad Martadha Mohamed dari UUM berkata, penyertaan Muda dalam PRN Johor contohnya akan menyebabkan PH sukar menarik sokongan daripada pengundi muda.“Perlu diingati bahawa daripada 700,000 pengundi yang berdaftar di Johor juga termasuk pengundi muda, jadi golongan ini dijangka menjadi penentu,” katanya kepada MalaysiaNow.“Pengundi muda ramai tidak menyokong BN terutamanya di kawasan bandar.”James Chin, dari University of Tasmania, berkata, walaupun Muda dijangka memberi impak besar, terdapat juga kehadiran banyak parti baru yang ingin “mencuba nasib” dan keadaan ini dijangka akan mengeruhkan lagi keadaan bagi pihak yang sedang melawan BN.“Namun begitu, masih terlalu awal untuk membuat ramalan kerana semua parti masih belum umumkan calon mereka,” katanya kepada MalaysiaNow.Sebelum ini Pengerusi PH Anwar Ibrahim berkata, gabungan itu terbuka untuk bekerjasama dengan parti-parti pembangkang lain seperti Pejuang, Warisan dan Muda.Pada Pilihan Raya Umum ke-14 pada 2018, PH berjaya memenangi 36 kerusi Dewan Undangan Negeri (DUN) Johor.Bagaimanapun, PH hilang kerajaan negeri apabila Bersatu membuat keputusan untuk keluar daripada gabungan politik tersebut dan menjadi sebahagian daripada kerajaan negeri Johor di bawah Perikatan Nasional (PN) dengan kerjasama BN.Susulan pembubaran DUN Johor pada 22 Januari lalu, beberapa parti baru sedang pertimbang untuk bertanding di PRN Johor dengan Pejuang menyatakan mereka akan bertanding di 42 dari 56 kerusi DUN yang bakal dipertandingkan.PN saingan utama BNSementara itu, penganalisis politik Institut Hal Ehwal Antarabangsa Singapura, Oh Ei Sun menjangkakan saingan hebat kepada BN ialah Perikatan Nasional (PN) memandangkan pengerusinya, Muhyiddin Yassin merupakan tokoh yang dikenali di negeri itu.Bagaimanapun, katanya, agak sukar untuk Bersatu mengulangi pencapaian pada 2018 kerana sokongan Umno di negeri itu kekal kukuh manakala “tsunami” rakyat kemungkinan besar tidak akan berulang.“Keadaan ini juga akan menyukarkan pihak PH untuk merekodkan pencapaian sama pada 2018, apatah lagi memenangi PRN Johor,” katanya kepada MalaysiaNow.Sementara itu Chin berkata, prestasi Pejuang juga dijangka akan menjadi hambar terutama apabila pengerusinya, Dr Mahathir Mohamad dijangka tidak akan menyertai kempen PRN Johor disebabkan keadaan kesihatannya.“Jika Pejuang turut bertanding, jentera pilihan raya mereka sangat terhad di Johor, justeru agak menarik untuk lihat siapakah yang akan jadi calon Pejuang.“Dengan Mahathir berada di hospital, tumpuan pastinya ke arah pencapaian parti itu.“Saya jangka impaknya hanya sedikit sebab ramai dalam kalangan warga Johor tidak begitu sanjungi beliau,” tambahnya.Pada 22 Januari lalu, DUN Johor dibubarkan selepas Sultan Johor, Sultan Ibrahim Sultan Iskandar berkenan menandatangani watikah pembubaran yang diserahkan Menteri Besar Hasni Mohammad.Pembubaran itu berkuat kuasa serta-merta bagi memberi laluan kepada PRN buat kali keempat diadakan sejak pandemik Covid-19 mula melanda selepas Sabah, Melaka dan Sarawak.


Dr Mahathir sedia bekerjasama dengan Muhyiddin

Dr Mahathir Mohamad akui sedia bekerjasama dengan Pengerusi Perikatan Nasional (PN) Muhyiddin Yassin sekiranya kedua-dua pihak dapat mencapai matlamat yang sama.
Kenyataan terbaru bekas perdana menteri itu membayangkan kedua-dua tokoh berkenaan boleh kembali duduk semeja selepas bermusuhan selama lebih tiga tahun susulan tumbangnya kerajaan Pakatan Harapan (PH).
Mahathir berkata, usaha untuk memperjuangkan nasib orang Melayu perlu dijadikan antara matlamat utama selain menolak individu yang terpalit dengan isu rasuah atau salah laku jenayah.
Katanya, orang Melayu yang berpecah mengikut perjuangan parti politik berbeza mengakibatkan kaum majoriti ini semakin lemah dan sukar untuk memperbetulkan keadaan.
"Kita nak adakan kerjasama, tetapi matlamat mesti ditentukan," katanya dalam wawancara eksklusif bersama MalaysiaNow di Putrajaya semalam.
"Kita berpecah jadi banyak-banyak parti, kita hilang kuasa.
“Bila hilang kuasa, kita tidak boleh betulkan keadaan yang merugikan orang Melayu. Sebab itu kita perlu bersatu."
Pada 2016, Bersatu ditubuhkan selepas Muhyiddin dan beberapa pemimpin Umno dipecat daripada parti itu selepas secara terbuka mengkritik isu 1Malaysia Development Berhad (1MDB).
Penubuhan Bersatu dilakukan bersama Mahathir yang dilantik sebagai pengerusi sebelum parti itu menyertai gabungan politik PH yang akhirnya berjaya menumpaskan Barisan Nasional (BN) pada Pilihan Raya Umum ke-14 (PRU14) pada 2018.
Dua tahun kemudian, Mahathir dipecat daripada Bersatu selepas berlaku perubahan kerajaan menerusi Langkah Sheraton yang menyaksikan kerajaan PH tumbang dan digantikan dengan kerajaan PN dipimpin oleh Muhyiddin.
Dalam pada itu, Mahathir berkata, sukar untuk dirinya bekerjasama dengan Anwar Ibrahim kerana mempunyai perjuangan yang berbeza.
Menurut Mahathir yang juga bekas ahli Parlimen Langkawi, Anwar dilihat sebagai individu yang tidak begitu serius dalam memperjuangkan nasib orang Melayu.
"Bahkan berkenaan dengan agama pun, nampak pandangan dia bukan pandangan yang diterima orang Melayu.
"Sebab itu saya tidak boleh kerjasama dengan dia.
"Saya sedia bekerjasama dengan orang yang faham dengan orang yang faham dengan masalah besar dihadapi orang Melayu," tegas beliau.
Mengulas lanjut, Mahathir berkata, orang Melayu kini juga sudah tidak menyokong Umno kerana tidak lagi yakin dengan perjuangan parti itu dalam membela nasib golongan kaum majoriti di negara ini.
Katanya, kemerosotan undi kepada Umno yang hanya mampu meraih 26 kerusi Parlimen pada PRU15 adalah bukti utama parti itu tidak lagi menjadi pilihan utama pengundi kaum tersebut.
"Sebab itu kita perlu bersatu. Tetapi siapa yang perlu bersatu? Bukanlah orang yang terlibat dengan rasuah, orang yang dikenakan hukuman penjara dan sebagainya.
"Mereka (pengundi Melayu) sedang fikirkan tentang masalah yang dihadapi orang Melayu.
“Mereka nak cari satu kumpulan yang boleh ambil berat terhadap masalah orang Melayu dan membuat sesuatu untuk mengatasi masalah ini," tambah beliau.


Gugurnya air mata ibu tunggal selepas putus punca pendapatan

Seorang ibu tunggal hilang punca pendapatan selepas gerainya yang menjual ayam segar sejak tujuh tahun lalu dirobohkan Majlis Bandaraya Subang Jaya (MBSJ) di Puchong Permai, Selangor pada Isnin.Sebelum gerainya dirobohkan, pendapatan Norseha Che Ros sudah pun terjejas teruk selepas perintah kawalan pergerakan dilaksanakan untuk mengekang penularan wabak Covid-19 menyebabkan ramai pelanggannya tidak lagi keluar membeli.Ibu tunggal berusia 53 tahun itu berkata, sebelum pandemik beliau mampu menjual lebih kurang 100 ekor ayam setiap hari tetapi selepas PKP dilaksanakan, paling banyak hanya 20 ekor terjual.“Ada masa tertentu ayam saya hanya mampu terjual lima ekor sahaja dan saya terpaksa telefon kilang ayam itu balik dan merayu untuk mereka ambil semula ayam-ayam tersebut sebab saya tidak mampu untuk bawa pulang,” katanya kepada MalaysiaNow.“Mujurlah disebabkan hubungan saya dengan tauke kilang itu baik jadi mereka sudi untuk ambil balik ayam yang saya hendak jual tapi tidak laku.”Isnin lepas MBSJ bertindak merobohkan 43 gerai “peniaga haram” yang didirikan di sepanjang jalan di Puchong Permai dan dikatakan sudah diberi notis beberapa kali sebelum ini.Menurut Norseha, semenjak Covid-19 melanda pendapatan diperolehnya sekitar RM15 hingga RM20 sehari untuk hidup dan menampung kos pembelajaran anak-anaknya tetapi kini selepas gerainya dirobohkan, beliau terpaksa merayu ehsan daripada wakil rakyat.Menceritakan pengalamannya sebagai peniaga, Norseha berkata setiap hari ditemani anaknya berusia 16 tahun keluar rumah seawal 4 pagi untuk mendapatkan bekalan ayam segar dari kilang berdekatan kawasan perumahannya.“Saya dan anak akan berjalan kaki lebih kurang 1km daripada rumah untuk mendapatkan 20 ekor ayam bersih daripada kilang proses ayam dekat sini.“Disebabkan harga pasaran ayam tidak menentu, jadi modal saya lebih kurang RM300 setiap hari dan untung hanya RM15 hingga RM20 sahaja,” katanya kepada.Ramli Hashim mengambil saki-baki barang yang masih ada di gerai miliknya di Taman Puchong Permai.Ketika dihubungi Ahli Dewan Undangan Negeri Seri Serdang Siti Mariah Mahmud mengatakan gerai ganti sudah disediakan MBSJ di Dataran Prima iaitu kira-kira 500 meter dari gerai asal.“Saya sendiri sudah beberapa kali turun padang berjumpa dengan peniaga bagi membincangkan apa jalan penyelesaian yang terbaik kerana jalan itu hendak dilebarkan dan dinaik taraf selain daripada menerima banyak aduan daripada penduduk sekitar dengan keadaannya yang kotor.“Mereka meminta yang disediakan gerai ganti, saya dah minta datuk bandar menyediakannya dan apabila pembinaannya selesai peniaga ini masih tidak mahu berpindah dan mohon untuk ditangguhkan lagi.“Sudah beberapa kali ia ditangguhkan malah operasi perobohan gerai yang dilakukan MBSJ pada Isnin sudah dimaklumkan terlebih dahulu sebelum ini,” kata Siti Mariah yang juga exco kesihatan, kebajikan, pemberdayaan wanita dan keluarga Selangor kepada MalaysiaNow.Menurut Siti Mariah, meskipun masih ada peniaga yang tidak berpuas hati dengan perpindahan ke tempat baru, pihaknya bersedia untuk berbincang.Seorang lagi peniaga Ramli Hashim berkata, mereka tidak bermaksud menghalang pembangunan yang dirancang MBSJ tetapi ia dilaksanakan tidak kena pada waktunya.“Kita akur nak roboh tapi bertimbang rasalah di waktu Covid macam ini tindakan meroboh dilakukan. Bagilah tempat yang sesuai sebagai tapak baru untuk meniaga yang kita boleh masak dan buka meja. Tapi semua ini tidak boleh dibuat.“Kita terima pembangunan tapi jangan jejaskan pendapatan penduduk,” katanya yang mewarisi perniagaan daripada bapanya sejak 1998 kepada MalaysiaNow.


Capital A saman MalaysiaNow berhubung artikel pinjaman Danajamin

AirAsia Group Berhad, yang kini dikenali sebagai Capital A Berhad (Capital A), memfailkan saman fitnah terhadap wartawan dan ketua pegawai eksekutif sebuah portal berita berhubung penerbitan artikel mengenai pinjaman setengah bilion syarikat itu yang mendapat jaminan kerajaan.Capital A selaku plaintif memfailkan saman itu di Mahkamah Tinggi menerusi Tetuan Steven Thiru; Sudhar Partnership pada 21 Mac lepas serta menamakan wartawan malaysianow.com Azzman Abdul Jamal, ketua pegawai eksekutif dan editor portal itu Abdar Rahman Koya dan syarikat Mnow Media Sdn Bhd sebagai defendan.Pernyataan tuntutan Capital A mendakwa Azzman telah mengarang artikel itu yang didakwa mempunyai kenyataan fitnah dan ia kemudian diterbitkan oleh defendan kedua serta ketiga di laman sesawang malaysianow.com pada 24 Januari lepas.Dakwa plaintif, kenyataan fitnah itu membawa maksud antaranya syarikat tersebut memperoleh pinjaman di bawah Skim Jaminan Prihatin Danajamin oleh Danajamin Nasional Berhad (Danajamin) hanya selepas pelantikan Nazir Razak sebagai Pengerusi Bank Pembangunan Malaysia Berhad dan bukan berdasarkan merit Capital A sendiri.Danajamin adalah anak syarikat milik penuh Bank Pembangunan Malaysia.Kenyataan fitnah itu juga didakwa membawa maksud kelulusan pinjaman tersebut adalah melalui cara yang tidak wajar atau tersembunyi serta diluluskan walaupun Capital A merupakan PN17 (kategori syarikat yang berdepan masalah kewangan) di bawah Bursa Malaysia dan ia berniat menggunakannya untuk tujuan selain daripada perkara berkaitan syarikat penerbangan.Capital A mendakwa penerbitan artikel itu adalah palsu serta berniat jahat kerana ia memenuhi semua kriteria kelayakan untuk memperoleh jaminan pinjaman dan pinjaman tersebut akan digunakan secara khusus untuk menyokong kos kakitangan serta perbelanjaan operasi utama seperti penyelenggaraan pesawat.Dakwanya, wang pinjaman sebenarnya belum dikeluarkan berikutan syarat lanjut yang dikenakan ke atas syarikat itu dan pada 10 Mac lepas, Capital A mengumumkan untuk tidak meneruskan pinjaman menerusi skim Danajamin.Plaintif mendakwa penerbitan itu menyebabkan ia berdepan tekanan, menanggung kerugian, reputasi dan nama baik syarikat tercemar di mata orang awam selain mendedahkannya kepada cemuhan serta kebencian.Oleh itu, plaintif memohon perintah agar defendan memohon maaf kepada plaintif di laman sesawang portal berkenaan dan platform media sosialnya yang relevan serta menurunkan penerbitan fitnah daripada laman sesawang tersebut dan media sosialnya.Turut dimohon injunksi interim untuk menghalang defendan, pekerja serta ejennya menerbitkan semula kenyataan fitnah itu sementara menunggu keputusan saman selain menuntut ganti rugi am, teladan dan teruk, faedah pada kadar lima peratus setahun ke atas jumlah penghakiman sehingga tarikh penyelesaian, kos serta relif lain yang difikirkan wajar oleh mahkamah.Seorang peguam daripada Tetuan Steven Thiru & Sudhar Partnership, yang mewakili plaintif ketika dihubungi Bernama, pula berkata tuntutan saman itu telah diserahkan kepada defendan dan pengurusan kes ditetapkan pada 26 April ini di hadapan timbalan pendaftar Azlinda Ahmad Sharif.


Sorry.


Indonesia bimbang persaingan senjata selepas perjanjian kapal selam nuklear Australia-AS

Indonesia hari ini berkata ia bimbang dengan persaingan senjata di wilayah ini selepas Australia mengumumkan akan mendapatkan kapal selam berkuasa nuklear sebagai sebahagian daripada perikatan keselamatan baru Indo-Pasifik bersama Amerika Syarikat (AS) dan Britain.Dikenali sebagai Aukus, perikatan baru itu akan menyaksikan Australia memperolehi teknologi nuklear bagi kapal selamnya yang dilihat bertujuan untuk menyekat pengaruh China.Dalam kenyataan hari ini, kementerian luar negara Indonesia berkata pihaknya memandang serius dan waspada berhubung keputusan Australia tersebut bagi memperolehi kapal selam tersebut dan berkata ia “bimbang berhubung persaingan senjata di wilayah tersebut”.Kementerian luar Indonesia juga turut menggesa Australia untuk terus kekal dengan komitmennya dalam memastikan kestabilan wilayah tersebut selain menegaskan supaya negara itu menghormati undang-undang antarabangsa.Perdana Menteri Australia Scott Morrison memberitahu ABC radio pada Jumaat bahawa menteri pertahanan dan menteri luar negara telah dimaklumkan berhubung perancangannya dan kini sedang berusaha untuk berbincang dengan Presiden Indonesia Joko Widodo.Wujud ketegangan ketika ini berhubung Laut China Selatan, sebuah kawasan strategik yang kaya dengan sumber minyak dan gas di mana beberapa negara cuba menyekat pengaruh China terhadap kawasan tersebut mendakwa ia memiliki sebahagian besar kawasan maritim tersebut.Tentera laut Indonesia turut berkata ia telah meningkatkan pemantauan di pulau-pulau Natuna minggu ini selepas kapal China dan AS dikesan berada di perairan tersebut.Awal minggu ini, pengerusi kesatuan nelayan Indonesia berkata nelayan negara itu juga turut mengesan enam kapal China termasuk kapal tempur.“Kami risau, kami akan tersepit di tengah-tengah pertempuran antara kuasa-kuasa tersebut.“Tak selamat untuk kami pergi ke laut untuk cari rezeki,” kata Hendri.China tidak mendakwa kawasan pulau Natuna sebagai miliknya, namun mengatakan ia berhak untuk melakukan kerja-kerja tangkapan ikan di kawasan tersebutbut kerana masih berada di garisan maritim “Nine-Dash Line” yang didakwa sebagai wilayahnya – namun dakwaan itu dibantah sebahagian besar negara-negara Asia Tenggara dan tidak diiktiraf di peringkat antarabangsa.


KDN siasat kesahihan dakwaan ahli Parlimen PH, tindakan tegas diambil terhadap pelaku rasuah

Menteri Dalam Negeri Hamzah Zainuddin hari ini berkata siasatan akan dijalankan bagi menentukan kesahihan dakwaan yang dibuat ahli Parlimen Pakatan Harapan (PH) dan tindakan tegas akan diambil terhadap pihak yang terbukti melakukan kesalahan rasuah dan laporan palsu kepada pihak polis.Hamzah berkata siasatan itu dirujuk kepada Suruhanjaya Pencegahan Rasuah Malaysia (SPRM).“Kementerian dalam negeri akan memastikan tindakan tegas tanpa kompromi diambil terhadap mana-mana pihak yang terbukti melakukan kesalahan jenayah, termasuk pihak yang membuat laporan polis yang palsu dan fitnah,” katanya dalam kenyataan hari ini.Menurut Hamzah, pihaknya mengarahkan Polis Diraja Malaysia (PDRM) untuk menjalankan siasatan terperinci dan menyeluruh terhadap semua laporan polis berhubung dakwaan penawaran rasuah melalui aplikasi WhatsApp tersebut.“Saya mengarahkan Polis Diraja Malaysia (PDRM) untuk menjalankan siasatan yang terperinci dan menyeluruh terhadap semua laporan polis tersebut.Terdahulu, SPRM berkata pihaknya sudah menemui tiga ahli Parlimen DAP berhubung dakwaan rasuah berbentuk wang dan jawatan dalam kerajaan Perikatan Nasional (PN) tersebut.Polis Perak turut mengesahkan menerima laporan yang dibuat setiausaha sulit Ahli Parlimen Ipoh Barat M Kulasegaran pada Sabtu lalu.Kulasegaran mendakwa beliau dihubungi seorang individu tidak dikenali yang menawarkan ganjaran sekiranya memberi sokongan kepada kerajaan PN.Bekas menteri sumber manusia itu berkata, tawaran tersebut dibuat menerusi telefon setiausahanya, Jeremy Chuah pada Jumaat.Katanya, antara tawaran tersebut adalah ganjaran wang berjumlah RM30 juta, kedudukan sebagai menteri serta pelbagai insentif lain.


Mahkamah Rayuan putuskan gadis diabaikan ketika lahir berhak dapat kerakyatan

Mahkamah Rayuan memutuskan seorang gadis berusia 23 tahun yang diambil sebagai anak angkat oleh ibu bapa warganegara Malaysia telah diabaikan ketika lahir di sebuah hospital swasta dan berhak mendapat kerakyatan Malaysia.Hakim S Nantha Balan, yang membacakan keputusan majoriti 2-1 itu berkata gadis itu berhak menjadi warga Malaysia mengikut kuat kuasa undang-undang, berdasarkan kelahirannya dalam persekutuan Malaysia, menurut Perkara 14(1)(b), Seksyen 1(a) Bahagian II Jadual Kedua Perlembagaan Persekutuan, dibaca bersama Seksyen 19B Bahagian III Jadual Kedua Perlembagaan Persekutuan.Beliau berkata mahkamah juga memberikan perintah certiorari bagi membatalkan keputusan Ketua Pendaftar Kelahiran dan Kematian Malaysia dalam mengeluarkan dan menandatangani sijil kelahiran bagi wanita itu sebagai bukan warganegara.Mahkamah juga membenarkan perintah mandamus yang dimohon wanita tersebut sekali gus mengarahkan responden (Ketua Pendaftar Kelahiran dan Kematian Malaysia) untuk mengeluarkan semula sijil kelahiran dan mendaftarkan wanita itu sebagai warganegara.“Kami berpandangan fakta menunjukkan wanita itu telah diabaikan. Kami tidak menganggap fakta bahawa pembayaran telah dibuat kepada perantara yang tidak diketahui mengurangkan fakta berlaku pengabaian bayi oleh ibu bapa kandungnya.“Oleh itu, memandangkan istilah ‘terdedah’ dalam makna dan tafsiran yang seluas-luasnya, kami mendapati wanita itu telah ditinggalkan (oleh ibu bapa kandungnya) dan oleh itu, dia layak mendapat kerakyatan.“Berdasarkan keadaan ini, kami secara majoriti, mendapati wujud merit dalam rayuan tersebut. Rayuan dibenarkan dan keputusan Mahkamah Tinggi diketepikan,” katanya ketika menyampaikan keputusan yang dipersetujui Kamaludin Md Said yang mengetuai panel tiga hakim itu.Nantha juga berkata Mahkamah Rayuan tertakluk dengan keputusan Mahkamah Persekutuan pada November 2021 dalam kes yang sama membabitkan seorang kanak-kanak yang diabaikan ketika lahir di sebuah hospital di Kuala Lumpur, dan kemudiannya turut diambil sebagai anak angkat oleh ibu bapa warga Malaysia.Selain wanita itu, dua lagi perayu adalah ibu bapa angkatnya berusia 70 dan 69 tahun.


Kami akur titah Agong, kata GPS

Gabungan Parti Sarawak (GPS) akur dengan titah Yang di-Pertuan Agong Sultan Abdullah Sultan Ahmad Shah yang menasihati supaya membentuk kerajaan perpaduan demi mengatasi kemelut politik, kata pengerusinya, Abang Johari Openg.
Bagaimanapun, Premier Sarawak itu berkata soal lantikan Kabinet Persekutuan terserah kepada Anwar Ibrahim yang dilantik sebagai perdana menteri ke-10 hari ini.
Menurut Abang Johari, titah baginda diterima selepas rombongan GPS menghadap Yang di-Pertuan Agong yang diketuai Fadillah Yusof ke Istana Negara semalam.
"Baginda menasihati untuk membentuk kerajaan Perpaduan demi mengatasi kemelut politik," katanya pada satu sidang media di Kuching hari ini.
"GPS akur dengan titah baginda mengikut kuasa yang ada pada baginda di bawah Perlembagaan Malaysia.”
Sementara itu, Abang Johari berkata, GPS turut menerima menerima permohonan maaf daripada DAP yang dibuat menerusi kunjungan setiausaha agung parti itu Anthony Loke sebelum disusuli oleh Lim Guan Eng melalui akaun Facebook hari ini.
"Kita menerima permohonan maaf tersebut dengan hati terbuka dan jiwa yang besar," katanya.
Pada masa sama, Abang Johari turut mengingatkan supaya DAP terus menghormati parti-parti komponen GPS pada masa hadapan.
Ditanya mengenai hubungan GPS dan DAP di Sarawak, beliau menyifatkan keadaan adalah seperti biasa.
"Mereka tidak bersama kerajaan di sini, mereka masih pembangkang," katanya menjawab soalan wartawan.


Pendedahan: Ahli Parlimen ‘tunggal’ tandatangani SD sokong rampasan kuasa Anwar

Salah seorang daripada empat bekas ahli Parlimen Bersatu yang menyokong keenganan Dr Mahathir Mohamad bekerjasama dengan pemimpin Umno “terpalit rasuah” menandatangani akuan berkanun (SD) bagi menyokong rancangan Anwar Ibrahim menjadi perdana menteri, MalaysiaNow kini sudah boleh mendedahkan.Individu itu adalah Ahli Parlimen Simpang Renggan Maszlee Malik, yang meletakkan jawatan sebagai menteri pendidikan atas arahan Mahathir awal tahun ini, kurang tiga bulan sebelum jatuhnya kerajaan Pakatan Harapan (PH).Maszlee kini sebahagian daripada Pejuang, parti ditubuhkan Mahathir selepas bekas perdana menteri itu dipecat daripada Bersatu.“Tindakan Maszlee ini akan mengeruhkan lagi hubungannya dengan Mahathir. Kali terakhir Maszlee kena leter dengan bekas bosnya, beliau meletakkan jawatan sebagai menteri Kabinet,” kata sumber yang rapat dengan Bersatu dan juga kumpulan Mahathir kepada MalaysiaNow.Pendedahan perubahan sokongan politik Maszlee kepada Anwar ini berlaku sehari selepas beliau menyokong usaha usul undi tidak percaya Mahathir terhadap Perdana Menteri Muhyiddin Yassin.Ia juga mengukuhkan pendedahan MalaysiaNow semalam bahawa dua bekas pemimpin tertinggi kerajaan yang sedang berdepan dengan pelbagai tuduhan rasuah menulis surat kepada Yang di Pertuan Aging untuk menyatakan sokongan kepada rancangan Anwar menggulingkan kerajaan.Bekas perdana menteri Najib Razak dan bekas timbalannya Ahmad Zahid Hamidi, yang didakwa dengan jumlah keseluruhan 79 pertuduhan rasuah, menulis surat secara bersama kepada Agong bagi menyatakan sokongan terhadap Anwar tetapi tidak mendedahkan senarai ahli Parlimen Umno lain yang didakwa mengikut mereka.Anwar dalam surat berasingan kepada Agong mendakwa mempunyai sokongan ahli Parlimen dari PH, Umno dan “sejumlah individu”.Bagaimanapun, semakan MalaysiaNow mendapati Maszlee merupakan “individu tunggal” yang menandatangi SD untuk mengesahkan sokongannya kepada Anwar.Apabila dihubungi, Maszlee enggan untuk memberikan komen, sebaliknya meminta MalaysiaNow menghubungi pegawai medianya. MalaysiaNow masih menunggu respons.Maszlee, 46, menyertai Bersatu dua bulan sebelum Pilihan Raya Umum ke-14 pada 2008.Bekas pensyarah itu naik mendadak dalam Kabinet Mahathir sebagai menteri pendidikan. Bagaimanapun, bekas perdana menteri itu meminta Maszlee meletakkan jawatan awal tahun ini.Maszlee bagaimanapun berkata, beliau tetap setia kepada Mahathir walaupun diminta meletakkan jawatan.“Saya dengan taat setia kepada perdana menteri dan parti yakin, apa jua keputusan yang dibuat dan dinasihatkan adalah untuk negara dan kebaikan semua,” katanya ketika mengumumkan peletakan jawatan pada 2 Januari.


Mahkamah Persekutuan isytihar enakmen DUN Selangor tidak mengikut Perlembagaan

Mahkamah Persekutuan hari ini mengisytiharkan bahawa Dewan Undangan Negeri (DUN) Selangor tidak mempunyai kuasa untuk membuat enakmen yang membenarkan Mahkamah Syariah negeri mengkaji semula fatwa yang dikeluarkan oleh pihak berkuasa agama negeri.Panel sembilan hakim yang diketuai Ketua Hakim Negara Tengku Maimun Tuan Mat dalam keputusan sebulat suara berkata mahkamah mendapati Seksyen 66A Enakmen Pentadbiran Agama Islam (Negeri Selangor) 2003 tidak mengikut perlembagaan dan tidak sah kerana ia merupakan peruntukan yang DUN Selangor tidak mempunyai kuasa untuk berbuat demikian.“Oleh itu, petisyen oleh SIS Forum (Malaysia) dibenarkan tanpa sebarang perintah mengenai kos,” kata Tengku Maimun.Panel hakim itu turut dianggotai Presiden Mahkamah Rayuan Rohana Yusuf; Hakim Besar Malaya Azahar Mohamed; Hakim Besar Sabah dan Sarawak Abang Iskandar Abang Hashim dan hakim Mahkamah Persekutuan terdiri dari Mohd Zawawi Salleh, Vernon Ong Lam Kiat, Zaleha Yusof, Harmindar Singh Dhaliwal dan Rhodzariah Bujang.Pada 22 September tahun lepas, Mahkamah Persekutuan memberikan kebenaran kepada SIS untuk meneruskan tindakan perundangannya di Mahkamah Persekutuan menerusi Perkara 4(4) Perlembagaan Persekutuan.


Proses bedah siasat mangsa nahas helikopter selesai

Jenazah mangsa helikopter terhempas di Taman Melawati allahyarham Komander (B) Mohamed Sabri Baharom dibawa keluar dari bilik mayat  Hospital Canselor Tuanku Muhriz Universiti Kebangsaan Malaysia, UKM (HCTM), selepas selesai dibedah siasat, kira-kira pukul 11.30 pagi tadi.Jenazah allahyarham Sabri, 56, kemudian dibawa oleh kenderaan jenazah Tentera Laut Diraja Malaysia (TLDM) ke masjid Khaled al Walid Jalan Padang Tembak untuk disolatkan sebelum dibawa ke rumahnya di Taman Melati serta dikebumikan di Tanah Perkuburan Islam Raudhatul Sakinah, Batu Caves.Bernama yang berada di lokasi turut dimaklumkan bahawa proses bedah siasat seorang lagi mangsa nahas, Mohd Irfan Fikri Mohamed Rawi, 41, masih berjalan dan dijangka selesai petang ini.Selepas selesai  bedah siasat, jenazah Mohd Irfan dijangka akan dibawa ke Surau Al-Ikhwan, Taman Puncak Jalil selepas dimandikan di HCTM untuk disolatkan dan kemudian dikebumikan di tanah perkuburan di Subang USJ22.Terdahulu, kira-kira 20 waris kedua-dua mangsa dilihat menunggu proses bedah siasat di bilik jenazah hospital, selepas membuat pengecaman terhadap jenazah mangsa.Keputusan ujian saringan Covid-19 ke atas kedua-dua jenazah juga difahamkan negatif.Mangsa yang terselamat dalam nahas helikopter di Taman Melawati Ahmad Jauhari Yahya dan Tan Chai Eian juga dilihat hadir di bilik mayat HCTM pada pukul 10.30 pagi dan meninggalkan lokasi berkenaan pada kira-kira pukul 11.50 pagi.


Dr Mahathir bakal tubuh gagasan baru berteraskan agenda Melayu-Islam

Satu gagasan baru berteraskan agenda Melayu dan Islam yang dipimpin Dr Mahathir Mohamad bakal ditubuhkan.
Pada majlis solat hajat dan doa selamat malam tadi, pengerusi Pejuang itu memberi bayangan mengenai penubuhan sebuah gagasan dalam usaha menyatupadukan semula kaum Melayu untuk berjuang mempertahan Malaysia.
“Ini merupakan suatu kumpulan orang Melayu beragama Islam. Langkah ini perlu diambil jika ingin selamatkan negara kita, bangsa kita, agama kita,” katanya.
Turut hadir barisan pemimpin serta anggota Parti Perikatan India Muslim Nasional (IMAN), Pejuang, Parti Bumiputera Perkasa Malaysia (Putra) dan Parti Barisan Jemaah Islamiah Se-Malaysia (Berjasa).
Presiden Putra Ibrahim Ali pula berkata Dr Mahathir dijangka mengumumkan penubuhan gagasan itu di Yayasan Al-Bukhary, Kuala Lumpur esok.
Beliau berkata gagasan itu akan melibatkan beberapa parti politik Melayu dan badan bukan kerajaan (NGO).


‘Wallahi’ saya tak pernah arah RM42 juta dimasuk dalam akaun, kata Najib

Bekas perdana menteri Najib Razak hari ini sekali lagi bersumpah menggunakan nama Allah beliau tidak pernah mengarahkan sesiapa untuk memindahkan dana RM42 juta SRC International ke dalam akaun peribadinya, sehari selepas Mahkamah Rayuan mengekalkan sabitan atas salah guna kuasa, pecah amanah dan pengubahan wang haram.Najib berkata beliau tidak pernah memainkan peranan dalam transaksi dana yang besar tersebut yang didakwa diderma oleh Raja Abdullah.“Sebagai seorang yang beragama Islam, saya nyatakan atas nama Allah.“Wallahi, wabillahi, watallahi bahawa saya tidak minta dan saya tidak pernah mengarahkan sesiapa untuk memindahkan dana RM42 juta itu.”Najib sudah beberapa kali bersumpah menggunakan cara Islam bagi menafikan tuduhan terhadap beliau.Beliau dua kali bersumpah demikian sepanjang perbicaraan kesnya tahun lalu.Beliau juga sebelum ini pernah ke masjid untuk mengisytiharkan tidak bersalah dalam pembunuhan melibatkan seorang warga Mongolia Altantuya Shaariibu pada 2006.Namun dalam hujah pembelaan Najib berkata beliau tidak mengetahui mengenai transaksi yang berlaku pada 2014 dan 2015, mendakwa beliau juga menjadi mangsa kepada ahli perniagaan Jho Taek Low atau dikenali sebagai Jho Low.Malah beliau juga turut memetik nama pemimpin Arab Saudi, Raja Abdullah.Dakwaan Najib yang berkata wang itu adalah sebahagian daripada sumbangan peribadi raja Arab Saudi kepadanya ditolak oleh Hakim Mahkamah Tinggi Mohd Nazlan Mohd Ghazali.Nazlan berkata “sangat tidak masuk akal” bagi Najib sebagai perdana menteri dan menteri kewangan untuk mendakwa tidak mengetahui dana dalam akaunnya sendiri “namun beliau tidak teragak-agak untuk membelanjakan jumlah tersebut dalam tempoh yang sama”.Berhubung empat pucuk surat dari daripada “kerabat diraja Saudi”, kononnya derma besar akan diberikan kepadanya.Hakim Nazlan berkata kisah daripada surat-surat itu adalah “satu rekayasa yang lemah”, menghuraikan “10 masalah” yang ada pada dokumen tersebut, yang dikatakan pihak pendakwaan sebagai dokumen palsu.Antara “masalah” yang ada pada dokumen itu, kata hakim, ialah salah satu surat yang menjanjikan sejumlah besar wang untuk Najib ditandatangani oleh seorang “Putera Arab Saudi”.Hakim mempersoalkan bagaimana Najib yang mengaku tidak mengenali individu tersebut, tidak pernah mengambil langkah untuk membuat sebarang pengesahan mengenai dakwaan penulis surat itu.Dalam penghakiman semalam, panel tiga hakim Mahkamah Rayuan yang diketuai Abdul Karim Abdul Jalil sepakat untuk mengekalkan penghakiman Mahkamah Tinggi pada Julai tahun lalu yang mensabitkan kesalahan tujuh pertuduhan terhadapnya.Beliau turut mengkritik hujah pembelaan bahawa pinjaman berjumlah RM4 bilion dari Kumpulan Wang Persaraan (KWAP) kepada SRC International, dari mana RM42 juta kepada Najib berasal, diluluskan atas kepentingan negara.“Tidak ada kepentingan negara ketika RM42 juta dimasukkan ke dalam akaun Najib, ia hanya memberi malu kepada negara,” kata Karim.Dalam pada itu, Najib dalam hantarannya di Facebook turut berkata beliau akan terus mempertahankan diri bahawa beliau tidak bersalah.“Peringkat rayuan seterusnya adalah Mahkamah Persekutuan dan saya percaya akan mendapat keadilan.“Mungkin inilah perjalanan yang ditakdirkan. Saya hadapi dengan tenang dan redha.“Saya akan terus membela diri dan menegakkan kebenaran di mahkamah dunia.”


Sri Lanka haramkan mogok susulan protes anticukai merebak

Kerajaan Sri Lanka hari ini berkata ia mengharamkan mogok dalam beberapa sektor utama, sehari lebih awal daripada demonstrasi besar-besaran seluruh negara yang dirancang kesatuan sekerja untuk membantah cukai yang sangat tinggi dan bil utiliti.
Kemarahan terhadap presiden Ranil Wickremesinghe semakin meningkat apabila kerajaannya mengurangkan perbelanjaan dan menaikkan cukai bagi mendapatkan bantuan Tabung Kewangan Antarabangsa (IMF) selepas lebih setahun pergolakan ekonomi dan politik.
Pejabat Wickremesinghe berkata beliau menggunakan kuasa eksekutifnya untuk keluarkan perintah "perkhidmatan penting" yang secara langsung melarang protes dirancang kesatuan sekerja.
Beliau mengisytiharkan "pengangkutan awam, penghantaran makanan atau minuman, atau arang batu, minyak, bahan api, penyelenggaraan kemudahan untuk pengangkutan melalui jalan raya, kereta api atau udara... lapangan terbang, pelabuhan dan laluan kereta api, sebagai perkhidmatan penting berkuat kuasa serta-merta," menurut kenyataan tersebut.
Sesiapa yang mengingkari perintah perkhidmatan penting itu berisiko kehilangan pekerjaan mereka.
Lebih 40 kesatuan sekerja, termasuk pekerja bank dan kakitangan hospital kerajaan, berkata mereka tidak akan bekerja pada Rabu sebagai tanda protes terhadap cukai yang melambung tinggi sejak Januari.
Kerajaan telah menaikkan kos tenaga tiga kali ganda sejajar dengan tuntutan IMF untuk mengurangkan kerugian utiliti negara bagi melayakkan negara itu menyelamat AS$2.9 bilion (kira-kira RM13 bilion).
Sri Lanka memohon bantuan IMF selepas gagal membayar hutang luar negara AS$46 bilion pada April.
IMF masih belum mengeluarkan dana tersebut sementara menunggu jaminan kewangan daripada China, pemiutang dua hala tunggal terbesar Sri Lanka.
Krisis ekonomi Sri Lanka yang tidak pernah berlaku sebelum ini sejak akhir 2021 telah menyebabkan kekurangan makanan, bahan api dan ubat-ubatan yang teruk selain mengakibatkan protes berbulan-bulan yang menggulingkan presiden Gotabaya Rajapaksa pada Julai.
Wickremesinghe, yang dipilih oleh parlimen untuk menggantikan Rajapaksa, berkata ekonomi menguncup sebanyak 11% tahun lepas dan pulau itu akan kekal muflis sehingga sekurang-kurangnya 2026.
Beliau juga telah mengumumkan bahawa negara tidak mempunyai wang untuk membiayai pilihan raya kerajaan tempatan yang dijadualkan pada 9 Mac, menyebabkan tuduhan yang beliau menggunakan krisis ekonomi untuk menyekat demokrasi.


Ada pemimpin kerajaan disiasat pihak berkuasa, kata Anwar

Ahli politik daripada blok kerajaan juga sedang disiasat pihak berkuasa, namun butiran mengenai mereka tidak dapat dipastikan, kata Perdana Menteri Anwar Ibrahim
Bercakap di Dewan Rakyat hari ini, Anwar berkata, sama pendakwaan akan dibuat atau tidak bergantung kepada Jabatan Peguam Negara dan tidak akan menerima campur tangan pihak kerajaan.
"Saya tidak tahu khusus tetapi saya dimaklumkan memang ada siasatan melibatkan pembangkang dan juga blok kerajaan," kata Anwar pada sesi pertanyaan-pertanyaan menteri.
"Saya tidak tahu jawatannya dan sebagainya kerana bila ada soalan ini, saya hanya bertanya kepada pihak penguatkuasaan, mereka sahkan memang ada siasatan."
Beliau berkata demikian ketika menjawab soalan tambahan daripada Ahli Parlimen Rantau Panjang Siti Zailah Mohd Yusoff yang bertanyakan sekiranya terdapat sebarang siasatan dijalankan terhadap ahli-ahli Parlimen di blok kerajaan dan juga dana yang diterima parti politik supaya tidak timbul pertikaian adanya pendakwaan terpilih.
Mengulas mengenai siasatan dana politik, beliau juga terbuka untuk membangkitkan isu itu jika terdapat bukti parti yang diwakilinya turut terlibat dengan rasuah.
Pada masa sama, Anwar menjelaskan bahawa undang-undang sedia ada membolehkan mana-mana individu atau pihak menderma kepada parti politik.
Namun, katanya, ia akan menjadi masalahnya sekiranya derma itu dibuat jika terdapat unsur rasuah.
"Jika ada permasalahan bahawa ada unsur rasuah dalam parti keadilan, itu pun boleh dibangkitkan, saya tiada masalah bab itu.
"Cuma soalnya, kena faham undang-undang, tidak ada percanggahan dari sudut undang-undang untuk mana-mana orang derma kepada parti politik.”


APMM jumpa 100 butir peluru meriam aktif dalam kapal pengangkut dari China

Agensi Penguatkuasaan Maritim Malaysia (APMM) menemukan kira-kira 100 butir peluru meriam kapal perang dunia kedua dipercayai masih aktif dalam kapal pengangkut dari China, yang ditahan pada Ahad lepas.
Pengarah Maritim Johor Laksamana Pertama Maritim Nurul Hizam Zakaria berkata penemuan itu adalah hasil kerjasama APPM dengan polis, Jabatan Laut Malaysia dan Jabatan Warisan Negara.
Beliau berkata operasi yang bermula 8 pagi dan berakhir 4 petang tadi melibatkan dua aset APMM bersama 15 pegawai dan anggota, 12 anggota unit pemusnah bom Ibu Pejabat Polis Kontinjen Johor, tujuh anggota Jabatan Warisan Negara dan seorang anggota Jabatan Laut Malaysia.
"Kita tidak menolak kemungkinan kapal yang berdaftar dari Fuzhou, China ini terlibat dalam aktiviti pencurian bangkai kapal perang lama British di perairan Pahang… Kesemua peluru pelbagai saiz yang ditemui telah diambil dan dibawa oleh unit pemusnah bom untuk dimusnahkan," menurutnya dalam kenyataan hari ini.
Nurul Hizam juga berkata laporan lanjut berkaitan penemuan itu akan dikeluarkan oleh PDRM.
Sebelum ini, Bernama melaporkan sebuah kapal pengangkut telah bersauh tanpa kebenaran di kedudukan 20.1 batu nautika timur, Tanjung Siang di sini pada Ahad dan didapati membawa besi buruk serta peluru meriam lama.
Media turut melaporkan baru-baru ini bahawa terdapat sebuah kapal korek asing dikesan menjalankan operasi haram mengambil besi buruk dari bangkai kapal perang dunia kedua milik British yang karam di kawasan perairan Kuantan.


Pendakwaan mohon tangguh pelaksanaan perintah lucut hak barang rampasan dari Najib, isteri

Pihak pendakwaan memfailkan permohonan untuk menangguhkan pelaksanaan perintah melucut hak barangan mewah dirampas daripada bekas Perdana Menteri Najib Razak, isterinya Rosmah Mansor, anak mereka dan beberapa individu yang diputuskan Mahkamah Tinggi.Barangan itu termasuk beg tangan pelbagai jenama, 27 kenderaan dan wang tunai pelbagai mata wang yang disita dari Najib, Rosmah, dua anak mereka dan lima lagi responden yang didakwa mempunyai kaitan dengan skandal 1Malaysia Development Berhad (1MDB).Pendakwaan selaku pemohon memfailkan notis usul permohonan penangguhan itu bersama afidavit sokongan pada 24 Nov lalu, dengan menamakan Najib, Rosmah, Riza Shahriz Abdul Aziz (anak tiri Najib), anak mereka Nor Ashman Razak, Senijauhar Sdn Bhd, Aiman Ruslan, Goh Gaik Ewe, Roger Ng Chong Hwa (bekas pegawai bank Goldman Sachs) dan isteri Lim Hwee Bin sebagai responden pertama hingga kesembilan.Berdasarkan afidavit sokongan itu, Timbalan Pendakwa Raya Harris Ong Mohd Jeffery Ong berkata pada 8 November lalu, Mahkamah Tinggi menolak permohonan pendakwaan untuk melucut hak harta-harta diwartakan itu dan tiada perintah diberikan hakim Mohamed Zaini Mazlan bagi harta tersebut dipulangkan kepada pihak menuntut.Menurut Harris Ong, permohonan penangguhan tersebut dibuat sementara menunggu rayuan terhadap keputusan itu di Mahkamah Rayuan yang difailkan pada 16 November lepas.Beliau mendakwa terdapat keadaan khas yang menyokong permohonan pemohon untuk perintah penangguhan itu antaranya status quo harta disita perlu dikekalkan sehingga keputusan di Mahkamah Rayuan, bagi menjaga kepentingan kedua-dua pihak terutamanya pemohon yang mewakili kerajaan Malaysia.“Harta disita tersebut melibatkan jumlah yang besar dan merupakan dana awam, maka kepentingan awam akan dapat dipelihara dengan membenarkan permohonan penangguhan pelaksanaan perintah ini.“Sekiranya permohonan ini (penangguhan) ditolak dan pemohon berjaya dalam rayuan di Mahkamah Rayuan, tiada jaminan pemohon akan memperoleh semula harta disita tersebut kerana dikhuatiri harta itu akan dilupuskan responden sebelum rayuan pemohon didengar Mahkamah Rayuan,” kata Harris Ong dalam afidavit itu.Sementara itu, Harris Ong ketika ditemui Bernama selepas pengurusan kes di hadapan timbalan pendaftar Mahkamah Tinggi Catherine Nicholas berkata mahkamah menetapkan 14 Januari 2022 untuk kesemua responden memfailkan afidavit jawapan selain menetapkan pengurusan kes selanjutnya pada 17 Februari 2022.Pada 8 November lepas, hakim Zaini juga membenarkan permohonan kerajaan untuk melucut hak aset dari lapan responden lain kerana mereka tidak membantah permohonan tersebut iaitu Mohd Kyizzad Mesran, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd dan tiga bekas pegawai 1MDB yang telah melarikan diri, Kee Kok Thiam, Tan Vern Tact dan Geh Choh Hun.Jabatan Peguam Negara memfailkan notis usul pada 8 Mei 2019, berhubung pelucutan hak terhadap ratusan barangan, termasuk beg tangan pelbagai jenama dan 27 kenderaan yang dirampas daripada Najib, Rosmah, tiga anak mereka termasuk Nooryana Najwa serta 13 individu dan syarikat dikatakan berkaitan 1MDB.Bagaimanapun, Jabatan Peguam Negara membenarkan permohonan representasi anak Najib, Nooryana Najwa yang mahu barangan milik beliau antaranya beg tangan dan kasut dikembalikan.Antara barangan dinyatakan dalam notis itu ialah beg tangan, kasut dan jam tangan pelbagai jenama serta wang tunai dalam pelbagai mata wang yang dirampas polis pada 17 Mei 2018 dan 11 Jun 2018 serta 27 kenderaan Nissan yang dirampas pada 2 Ogos 2018 dan sebidang tanah di Tanjung Bungah, Pulau Pinang.Selain itu, wang berjumlah lebih RM18 juta dalam beberapa akaun bank di Bank Islam Malaysia Bhd, Al-Rajhi Bank Bhd, Malayan Banking Bhd, CIMB Bank Bhd, RHB Bank Bhd, Public Bank Bhd, AmBank Bhd dan Hong Leong Bank Bhd, dibeku antara 16 Ogos, 2018 dan 11 Mac 2019.


Timbalan pegarah syarikat individu pertama didakwa mengikut Akta Perlindungan Pemberi Maklumat

Seorang timbalan pengarah sebuah syarikat dihadapkan ke Mahkamah Sesyen di Kuala Lumpur hari ini atas pertuduhan menyebabkan seorang kakitangan dipecat setelah memberikan maklumat mengenai salah lakunya kepada Suruhanjaya Pencegahan Rasuah Malaysia (SPRM).Wafiy Abd Aziz, 35, mengaku tidak bersalah dan memohon untuk dibicarakan selepas pertuduhan terhadapnya dibacakan di hadapan Hakim Azman Ahmad.Pertuduhan terhadap Wafiy adalah yang pertama mengikut Akta Perlindungan Pemberi Maklumat 2010 (Akta 711), sejak ia berkuat kuasa pada 2010.Mengikut pertuduhan, Wafiy, didakwa mengambil tindakan yang memudaratkan terhadap seorang pemberi maklumat dengan cara mengapi-apikan Pengerusi Education Malaysia Global Services Abdul Rahman Mohamed Shariff supaya menandatangani dokumen penamatan pekerjaan ke atas lelaki terbabit sebagai suatu tindakan balas terhadap pendedahannya berkenaan kelakuan tidak wajar tertuduh kepada SPRM.Wafiy didakwa melakukan perbuatan itu di Pejabat Education Malaysia Global Services di Jalan Mayang Sari di Kuala Lumpur, 9 Jan lepas.Pertuduhan dikemukakan mengikut Seksyen 10(3)(b) Akta Perlindungan Pemberi Maklumat 2010 dan boleh dihukum di bawah Seksyen 10(6) akta sama, yang memperuntukkan denda maksimum RM100,000 atau penjara maksimum 15 tahun atau kedua-duanya, jika sabit kesalahan.Timbalan Pendakwa Raya SPRM Mohd Afif Ali berkata kesalahan di bawah Seksyen 10(3)(b) Akta Perlindungan Pemberi Maklumat merupakan suatu kesalahan tidak boleh dijamin yang secara amnya seorang tertuduh tiada hak untuk dibebaskan dengan jaminan kerana jaminan bukan hak automatik tertuduh untuk kesalahan ini.“Meskipun ia satu kesalahan tidak boleh dijamin, pihak pendakwaan tidak membantah sekiranya mahkamah ingin menggunakan budi bicara untuk membenarkan tertuduh dilepaskan dengan jaminan sementara perbicaraan selesai.“Mahkamah boleh mengenakan syarat-syarat tambahan seperti tertuduh menyerahkan dokumen perjalanannya kepada mahkamah dan juga melapor diri di Pejabat SPRM terdekat dalam tempoh waktu ditetapkan,” katanya.Sehubungan itu, Mohd Afif berkata pihak pendakwaan mencadangkan jaminan RM30,000 dengan seorang penjamin warganegara Malaysia selain memohon syarat-syarat tambahan lain iaitu tertuduh perlu melapor diri di Pejabat SPRM terdekat sebulan sekali.“Walaupun pada tahap ini tidak dapat ditunjukkan bahawa ada saksi-saksi pendakwaan yang diganggu, namun sebagai seorang individu yang mempunyai kedudukan dan berpengaruh di dalam syarikat iaitu sebagai timbalan pengarah di Syarikat Education Malaysia Global Services, tertuduh mempunyai peluang untuk mengganggu dan mempengaruhi saksi-saksi yang dibariskan oleh pihak pendakwaan.“Oleh sebab itu, satu jumlah jaminan yang tinggi dengan syarat-syarat yang ketat seperti yang dicadangkan adalah penting untuk memberi peringatan kepada tertuduh untuk tidak cenderung melakukannya,” katanya.Peguam Siti Sarah Khalil yang mewakili tertuduh berkata tiada afidavit yang dilampirkan oleh pihak pendakwaan bagi menyokong bahawa anak guamnya boleh mengganggu saksi-saksi pendakwaan, sebaliknya hujahan pendakwaan itu hanya spekulasi.“Saya memohon jumlah jaminan RM12,000 yang dikenakan ke atas anak guam saya atas pertuduhan menggunakan kedudukannya untuk kepentingan dirinya di mahkamah sama sebelum ini diguna pakai. Sekiranya mahkamah ingin mengenakan jaminan lain, mohon ia tidak melebihi RM12,000,” katanya.Hakim Azman membenarkan tertuduh diikat jamin RM15,000 dengan seorang penjamin warganegara Malaysia dengan syarat tambahan tertuduh perlu melapor diri di pejabat SPRM terdekat dua minggu sekali dan tidak boleh mengganggu saksi-saksi pendakwaan sehingga kes selesai.Mahkamah menetapkan 20 Okt untuk sebutan semula kes.